Apa Sebenarnya Fungsi Puting Payudara Lelaki?

Tak perlu ditanya lagi apa fungsi puting pada bahagian dada wanita, melainkan untuk menyusukan bayi. Namun, pernah tak anda terfikir, apakah fungsi puting tetek bagi kaum adam pula?

Jika tiada fungsi, mengapa ia wujud? Adakah benar dakwaan oleh Charles Darwin mengenai teori evolusinya, bahawa puting lelaki adalah organ sisa (organ yang mana dipercayai lebih baik pada zaman dahulu) dan tidak mempunyai apa-apa fungsi?

Untuk itu, kita harus menyelami sedikit sejarah mengenai teori evolusi.

Sepanjang sejarah Barat, ramai yang menerima pendapat bahawa setiap spesis haiwan diciptakan secara istimewa dalam rupa bentuk yang mana wujud pada zaman sekarang.

Beberapa ahli falsafah purba seperti Lucretius mengajarkan bahawa spesis haiwan telah berubah secara perlahan hasil daripada pengaruh persekitaran. Namun teori ini tidak mendapat sambutan sehinggalah Darwin memperkenalkan teorinya iaitu evolusi melalui pemilihan semulajadi pada pertengahan abad ke-19.

Daripada mengakui kenyataan bahawa sebab manusia tidak menemui fungsi bahagian badan tertentu datang daripada kejahilan sendiri, para penyokong evolusi ini sebaliknya mencadangkan bahawa fungsi yang tidak diketahui itu mungkin bermakna tiada fungsi langsung.

Lebih buruk, teori ini menjadi motivasi kepada ahli biologis untuk mencari bukti kepada teori yang baru. Dan apabila ahli biologis ini sendiri menjumpai bukti bahawa sesuatu anggota atau struktur itu sebagai tiada guna, mereka akan melabelkannya sebagai "struktur sisa" dan menghentikan kajian mengenainya.

Sebagai bukti utama teorinya, Darwin menggunakan kewujudan puting lelaki sebagai contoh organ yang dipercayai sebagai sisa-sisa daripada organ zaman dahulu yang lebih sempurna. Beliau percaya, apabila evolusi berlaku, organ terdahulu berubah dan meninggalkan sisanya yang berbentuk puting yang wujud pada dada lelaki seperti sekarang.

Baginya, jika kita berkembang daripada tahap hidup lebih rendah, bukti organ atau struktur yang digunakan pada masa lampau dan tidak lagi diguna pada masa kini harus wujud pada badan kita. Dengan itu, puting lelaki dijadikan sebagai contoh organ sisa ini.

Kenyataan bahawa puting lelaki tidak digunakan untuk menyusukan bayi adalah sebab utama konklusi salah bahawa ia tidak mempunyai fungsi. Puting lelaki mempunyai beberapa fungsi penting, dan ia berkaitan dengan stimulasi seksual.

Kedua-dua puting lelaki dan wanita mempunyai tisu saraf yang sangat banyak, menyebabkannya ia sangat sensitif jika disentuh. Malah, puting lelaki sama sensitif dengan puting wanita.

Juga, kehadiran tisu saraf yang banyak adalah petanda bahawa sesuatu organ itu mempunyai fungsi. Walaupun terdapat banyak perbezaan antara puting lelaki dan wanita, namun kedua-duanya boleh dirangsang melalui sentuhan.

Antara perbezaan utama adalah wanita mempunyai zon ransangan seksual yang lebih besar dan ianya lebih penting untuk respon seksual. Satu lagi perbezaan besar adalah saraf kawasan puting lelaki lebih rapat berbanding wanita, menyebabkan fungsi rangsangan seksual lelaki mesti lebih diberi fokus.

Kepentingan puting lelaki juga dibuktikan dengan usaha membina semula organ ini jika ia terlibat dalam kemalangan atau dijangkiti penyakit. Menurut Dr. Miriam Stoppard, puting dan buah dada manusia sahaja yang terlibat dalam aktiviti seksual. Tiada bukti bahawa primata lain menggunakan organ ini untuk fungsi seksual yang dapat menyokong teori evolusi.


Kisah Individu Yang Menjadi Pemilik Domain Name 'Google.com' Selama Seminit

Google cukup sinonim dengan internet sehinggakan Google menjadi laman pertama bagi majoriti individu pengguna internet seluruh dunia, dalam melayari internet. Perkataan 'google kan sahaja' pula sudah jadi satu sebutan biasa kita sehari-hari.

Tetapi tahukah anda, pada satu hari dalam bulan September 2015, alamat laman web domain Google 'www.google.com' telahpun berpindah tangan kepada seorang individu bernama Sanmay Ved?

Pada waktu tersebut, Sanmay sudah pun menamatkan khidmatnya dengan Google. Secara tidak sengaja dia cuba menggunakan salah satu perkhidmatan yang ditawarkan oleh Google dalam memudahkan pembelian domain atau alamat laman web, melalui Google Domains.

Sekadar mencuba, Sanmay menaip 'google.com' ke dalam ruangan carian dan hasil carian tersebut memberitahu beliau, dia boleh membeli domain 'google.com' dengan harga serendah RM46 setahun.

Terkejut melihat hasil carian tersebut, Sanmay merasakan mungkin ada kesilapan ke atas sistem Google Domains. Bagaimanapun, dia tetap cuba meneruskan pembelian. Domain 'google.com' dimasukkan ke dalam troli digital, dia memasukkan maklumat kad kredit beliau dan pengesahan datang tidak lama selepas itu.

Sanmay kini adalah pemilik alamat 'google.com' yang sah! Pencarian di beberapa laman web penyenaraian domain mendapati domain tersebut telah bertukar tangan!

Bagaimanapun, tidak lama kemudian, Sanmay mendapat satu email daripada Google memberitahu yang domain 'google.com' telah diambil alih daripada beliau dan caj yang telah dikenakan pada kad kredit beliau akan dipulangkan.

Selepas mendapati dia boleh membeli domain tersebut, Sanmay melaporkan kejadian itu kepada Google dan Google pula mendapati laporan Sanmay layak dimasukkan ke dalam skim Google Security Rewards Program.

Google Security Rewards Program adalah satu program yang disertai ramai penyelidik dari seluruh dunia. Google pada tahun 2015 telahpun mengeluarkan ganjaran Rm7.79 juta kepada 300 individu yang berjaya mengenalpasti isu dan masalah serta laporan dibuat.

Sanmay ditawarkan ganjaran USD6,006.13 (RM23,405) atas kejayaannya mengenal pasti potensi masalah yang mungkin berlaku, sehingga membolehkan beliau menjadi tuan punya domain 'google.com' selama beberapa minit. Sanmay bagaimanapun mendermakan keseluruhan ganjaran yang diterima kepada program Art of Living's yang membantu dalam program pendidikan di India.

Mengetahui apa yang dilakukan oleh Sanmay itu, pihak Google pun menambah amaun yang sama kepada Sanmay sekali lagi sebagai ganjaran kepada beliau.

Pengalaman Sanmay memiliki Google.com walaupun hanya sementara, katanya merupakan satu pengalaman yang tidak mungkin akan dilalui sekali lagi. Bagaimanapun, dia menasihati Google agar berjaga-jaga agar perkara tersebut tidak berulang.

Selepas saja dia memiliki domain tersebut, seluruh sistem domain Google boleh diakses kerana dia berjaya masuk ke dalam domain tersebut sebagai pengendali utama. Sanmay mengakui, dia berjaya mengakses beberapa perkara sulit yang sepatutnya hanya didedahkan di kalangan pengendali Google sahaja.

Google amat bernasib baik kerana yang terbeli domain 'google.com' pada waktu itu adalah seorang bekas pekerja Google yang beretika dan bukannya seorang penggodam yang berniat jahat. Dilaporkan tidak ada gangguan berlaku pada enjin carian 'google.com' sewaktu Sanmay Ved menjadi tuan punya domain laman web carian paling popular di dunia itu.


5 Tips Untuk Bapa Agar Anak Lebih Rapat Dan Dekat Dengan Mereka

Seorang bapa, ayah, daddy, papa, abah atau apa jua panggilannya selalu berasa 'dipinggirkan' apabila seorang bayi baru hadir dalam keluarga. Segala aktiviti pengurusan bayi biasanya dilakukan oleh seorang ibu. Malah, ia bukanlah sesuatu yang pelik bagi seorang bapa untuk menunggu sehingga anaknya lebih besar untuk mereka bermain bersama.

Namun tahun-tahun permulaan ini adalah waktu yang kritikal untuk sosial, emosi, mental dan perkembangan fizikal. Kajian demi kajian yang dilakukan menunjukkan seorang bapa memainkan peranan yang penting dalam perkembangan anak mereka. Jadi bagaimana seorang bapa boleh lebih melibatkan diri dengan anak mereka yang masih kecil?

Tidak kira anak anda baru sahaja lahir araupun sedah bersekolah rendah, mengambil bahagian dalam penjagaan dan pengurusan mereka akan mewujudkan suatu ikatan. Contohnya bapa boleh menyusukan anak menggunakan botol.

Cari tempat yang selesa, dukung bayi anda, dan nikmati proses penyusuan tersebut. Bayi anda akan belajar mempercayai anda untuk sebarang keperluan asasnya dan anda akan merasai pengalaman yang indah. Jangan lupa untuk bercakap dengan mereka sambil memeluk mereka.

Setiap kanak-kanak mempunyai mood dan sikap yang semulajadi. Setiap mood didahului oleh satu atau dua tanda yang menunjukkan apa yang mereka sedang rasakan. Sebagai contoh, seorang anak kecil akan mula mencakar atau menggaru muka apabila mereka mula berasa letih.

Dengan mempelajari isyarat ini, anda sudah boleh menjangka sebarang tingkah laku mereka. Ini akan membolehkan anda untuk menyediakan apa yang diperlukan oleh anak anda sebelum mereka tahu mereka memerlukannya. Ia juga membantu anda untuk menghargai anak anda pada satu tahap yang baru.

Jika bapa gemar bermain, kanak-kanak pula tidak sentiasa berminat dengan aktiviti berat. Belajar juga cara untuk bermain aktiviti yang lebih ringan dan santai. Baca buku cerita kepada mereka. Susun blok dan bercakap tentang warna, bentuk dan bunyi binatang. Tonton filem bersama. Keluar berjalan-jalan melihat serangga, unggas, burung dan tumbuh-tumbuhan.

Dengan meluangkan masa yang santai bersama anak-anak, tanpa kehadiran si ibu, boleh membantu anda berasa lebih dekat dengan si kecil anda.

Kanak-kanak perlukan rambut mereka digosok. Mereka perlu dimandikan dan dipakaikan pakaian. Jelas, mereka perlukan penjagaan sepenuhnya pada setiap masa. Salah satu cara terbaik untuk sentiasa berdamping dengan si kecil anda dan untuk berasa lebih dekat dengan mereka adalah dengan melibatkan diri dalam penjagaan seharian mereka. Tawarkan diri untuk memandikan mereka dan juga menidurkan mereka.

Ambil bahagian dalam rutin harian mereka dan menjadi seorang penjaga yang aktif. Jika anda tidak pasti apa yang patut dilakukan, tanya pasangan anda. Bagaimanapun, jangan biarkan mereka tahu dengan jelas bagaimana sesuatu perlu dilakukan. Apa yang menarik tentang ikatan seorang anak dengan seorang bapa adalah kadang-kadang seorang bapa melakukan sesuatu perkara dengan cara yang berbeza.

Dengan kedua-dua ibu bapa megambil bahagian dalam penjagaan mereka, ia adalah suatu pengalaman yang bagus untuk anak-anak.

Akhir sekali, di saat anak anda sudah memasuki alam persekolahan, mainkan peranan yang besar dalam membuat keputusan dan dalam pembelajaran mereka. Pastikan anda berjumpa dengan guru-guru mereka.

Pergi ke acara-acara yang dianjurkan di sekolah dan tunjukkan kepada anak anda bahawa anda mengambil berat dalam apa jua aspek dalam kehidupan mereka. Anda adalah individu yang penting dalam proses pembangunan anak-anak anda, jadi ambil inisiatif dan libatkan diri anda sebaik mungkin!


4 Perkara Penting Anda Perlu Tahu Mengenai Pengeluaran KWSP

Semua sedar bahawa simpanan KWSP amatlah penting untuk persaraan. Namun, kadang-kadang terdapat situasi yang tidak dapat dielakkan membuatkan anda terpaksa untuk mengeluarkannya lebih awal.

Bagi anda yang ingin menggunakan wang simpanan ini sebelum sampai tempoh yang sepatutnya, iluminasi.com ingin kongsikan 4 perkara yang perlu diambil tahu terlebih dahulu.

Ya, terdapat 12 perkara yang membolehkan anda mengeluarkan wang KWSP namun kami senaraikan 4 yang mana melibatkan orang ramai.

Pengeluaran untuk perumahan : Bagi mereka yang mempunyai masalah kewangan untuk membeli rumah, KWSP membenarkan anda mengeluarkan sekaligus jumlah untuk membayar wang pendahuluan, bayaran bulanan, bayaran balik pokok dan juga membina rumah sendiri.

Pembayaran perubatan dan peralatan : Anda boleh mengeluarkan wang bagi membayar kos perubatan penyakit kritikal mengikut senarai yang diluluskan oleh lembaga KWSP. Anda juga boleh membeli peralatan perubatan yang diluluskan.

Pembayaran balik PTPTN : Ramai di antara kita yang dibelenggu dengan hutang PTPTN, malah ada yang telah disekat daripada keluar negara disebabkan ini.

Wang KWSP dibenarkan pengeluarannya bagi membayar tunggakan PTPTN. Bukan itu sahaja, anda boleh membayar pinjaman pelajaran yang lain selain PTPTN dan menggunakan wang ini untuk membayar yuran pengajian.

Pengeluaran untuk tinggalkan negara : Bagi mereka yang ingin keluar negara, contohnya seperti mendapat tawaran kerja dan melepaskan kewarganegaraan Malaysia, anda juga boleh mengeluarkan wang KWSP.

Ia sama seperti pekerja asing yang bekerja di Malaysia dan ingin pulang ke negara asal. Namun, anda perlulah membuat keputusan untuk melepaskan kerakyatan untuk diberikan kebenaran ini.

Bagi mereka yang ingin mengeluarkan wang berkenaan pendidikan dan perumahan, ianya lebih mudah. Anda hanya perlu mengisi borang di laman sesawang KWSP.

Isi segala maklumat yang diminta dan pihak KWSP akan memindahkan wang yang diluluskan dalam masa 2 minggu.

Namun, keperluan-keperluannya mungkin berbeza bagi setiap pengeluaran. Adalah lebih baik jika anda menyemak dengan KWSP sebelum hadir ke pejabat bagi mengelakkan sebarang kesulitan.

Terdapat had maksimum pengeluaran dan tempoh masa pengeluaran bagi simpanan yang melibatkan situasi kekal, seperti meninggalkan negara selama-lamanya.

Sebagai contoh, pengeluaran pinjaman perumahan hanya dibenarkan setahun sekali dan daripada Akaun Kedua sahaja. Ini bermakna jika anda memohon pada 1 Januari 2018, anda hanya boleh memohon semula selepas 1 Januari 2019.

Jumlahnya juga mempunyai had mengikut jumlah wang yang ada dalam Akaun Kedua anda.

Prosedur pengeluaran wang KWSP adalah berbeza-beza mengikut situasi, namun ia tidak lagi mengambil masa yang panjang. Apa anda perlu lakukan adalah menyemak terlebih dahulu di laman sesawang KWSP untuk mengetahui apa yang perlu disediakan dan terma-terma.

Antara salah satu sebab pengeluaran mengambil masa yang lama dan sukar adalah pengeluar tidak tahu apa yang perlu dilakukan dan disediakan. Setelah segala dokumen yang diperlukan disediakan, anda hanya perlu pergi ke pejabat KWSP terdekat atau melalui pos.

Walau apa sekalipun sebab anda ingin keluarkan wang KWSP, ingatlah bahawa ia amat berguna setelah anda bersara nanti. Jadi, fikir dengan baik sebelum membuat pengeluaran.


10 Bandar Dengan Populasi Paling Tinggi Di Malaysia

Ketika ini, populasi rakyat Malaysia dianggarkan melebihi 30 juta. Dan dengan berkeluasan 330,803 kilometer persegi, kepadatan penduduk di Malaysia adalah yang ke-116 paling padat di dunia iaitu 92 penduduk per kilometer persegi.

Iluminasi.com ingin berkongsi 10 bandar / wilayah dengan populasi paling tinggi di Malaysia.

Bandar Kuching terletak di Sungai Sarawak di barat daya Sarawak yang berkeluasan 431 kilometer persegi dan merupakan bandar dengan kepadatan penduduk tertinggi di Sarawak dengan penduduk seramai 617,887.

Kuching merupakan ibu kota ketiga bagi Sarawak pada tahun 1927 ketika pemerintahan Empayar Brunei. Namun pada 1841, Kuching telah diserahkan kepada James Brooke sebagai hadiah oleh Empayar Brunei kerana membantu menghalang pemberontakan yang berlaku. Ia kemudiannya diangkat sebagai ibu kota Kerajaan Sarawak

Gombak dibuka pada 1 Februari 1974, iaitu tarikh yang sama di mana Kuala Lumpur diiktiraf sebagai Wilayah Persekutuan. Ibu kota bagi Gombak adalah Rawang sehingga tahun 1997, yang mana dipindahkan ke Bandar Baru Selayang.

Gombak bersempadan dengan Kuala Lumpur sehingga ke bahagian tenggara, dan bersempadan dengan Genting Highlands hingga ke timur. Populasi di Gombak kira-kira 682,226 penduduk membuatkan ia menjadi kawasan ke-9 dengan penduduk tertinggi di Malaysia.

Sungai Gombak bergabung dengan Sungai Klang di Kuala Lumpur. Titik pertembungan antara dua sungai ini merupakan tempat lahirnya Kuala Lumpur. Kawasan tempatan yang terletak di Gombak termasuklah Batu Arang, Kuang, Rawang, Bandar Kundang, Bandar Gombak, Selayang, Kepong dan Hulu Kelang.

George Town adalah penempatan pertama British di Asia Tenggara. Ia dibina pada tahun 1786 sebagai sebuah pelabuhan oleh Francis Light untuk Syarikat Hindia Timur Inggeris.

Ia ditabdir bersama-sama Singapura dan Melaka oleh Straits Settlements, yang menjadi koloni mahkota British pada tahun 1867. Ia kemudiannya ditakluk oleh Jepun ketika Perang Dunia Kedua sebelum kembali ke tangan British selepas perang tamat.

George Town diiktiraf sebagai sebuah bandar oleh Ratu Elizabeth II pada tahun 1957 sebelum Malaya mendapat kemerdekaan, menjadikannya sebagai bandar pertama dalam sejarah moden Malaysia.

Sejarah Ampang sangat berkait rapat dengan sejarah Kuala Lumpur. Wakil kepada Kesultanan Selangor iaitu Raja Abdullah telah membuka Lembah Klang pada tahun 1857 untuk perlombongan timah. Ketika itu 87 pelombong Cina dari Lukut telah pergi ke Sungai Klang dan berhenti di Kuala Lumpur. Mereka kemudiannya menyambung perjalanan melalui hutan sehingga ke Ampang dan mula menggali.

Disebabkan kawasan ini diserang penyakit malaria, 69 daripada 87 pelombong tersebut mati, membuatkan Raja Abdullah menghantar lagi 150 orang untuk meneruskan kerja penggalian. Akhirnya eksport pertama timah berlaku pada tahun 1859, dan kejayaan pelombongan Ampang membawa kepada pembangunan Kuala Lumpur.

Kini Ampang mempunyai penduduk kira-kira 756,309 iaitu yang ke-7 paling tinggi di Malaysia.

Kawasan pedalaman ini diserahkan kepada Syarikat Hindia Timur Inggeris di penghujung abad ke-18, yang merupakan sebahagian daripada Kedah pada asalnya. Ia juga dikenali sebagai Province Wellesley yang mana nama seorang pegawai British.

Ia diperolehi bagi membekalkan tanah untuk pertanian dan sebagai benteng kepada mana-mana pencerobohan dari tanah besar. Ia menjadi sebahagian daripada Pulau Pinang yang telah dijadikan koloni mahkota British pada tahun 1867.

Klang atau Kelang merupakan bandar Diraja yang merupakan ibu negeri Selangor (sehingga 7 Disember 1978), di era awal sebelum munculnya Kuala Lumpur dan juga ibu negeri Selangor ketika ini iaitu Shah Alam.

Di sini terletaknya Pelabuhan Klang yang merupakan pelabuhan pengangkutan ke-13 dan pelabuhan kontena ke-16 paling sibuk di dunia. Sehingga abad ke-15, Klang berada di bawah pemerintahan Kesultanan Melaka.

Menurut sejarah Melayu, penduduk tempatan telah menggulingkan penghulu dan meminta Sultan Muzaffar Shah melantik ketua yang baru. Bendahara Kesultanan Melaka yang paling terkenal, Tun Perak yang berasal dari Klang kemudian dilantik sebagai wakil pemerintah di Klang.

Ipoh mula membangun dengan pesatnya pada tahun 1880-an, yang mana ia hanya sebuah kampung pada asalnya. Penemuan timah di kawasan sekitar menjadikan Ipoh sebagai kawasan tumpuan seterusnya menyumbang kepada populasi yang begitu tinggi di sini.

Menjelang 1895, Ipoh menjadi bandar kedua terbesar dalam Negeri-Negeri Melayu Bersekutu yang terdiri daripada Selangor, Negeri Sembilan dan Pahang. Namun, disebabkan jumlah timah yang semakin berkurangan dan kejatuhan harga timah pada 1970-an membuatkan Ipoh tidak lagi menjadi tumpuan.

Johor Bahru dibuka dengan nama Iskandar Puteri pada asalnya pada tahun 1855 ketika Kesultanan Johor berada di bawah pemerintahan Temenggong Daeng Ibrahim. Ia menjadi ibu kota ini selepas pusat pentadbiran Kesultanan Johor dipindahkan daripada Telok Blangah.

PAda tahun 1962, nama Johor Bahru diberikan menggantikan nama Iskandar Puteri. Bandar Johor Bahru membangun dan dimodenkan ketika zaman pemerintahan Sultan Abu Bakar, di mana banyak bangunan pentadbiran dibina, sekolah, masjid dan stesyen kereta api menghubungkan Johor Bahru dan Singapura.

Nama Kuala Lumpur diberikan berikutan tempat penemuannya iaitu di "kuala" di mana dua sungai bertembung (Sungai Klang dan Sungai Gombak) dan kawasan tersebut berlumpur. Namun ada yang mengatakan ia mendapat nama bersempena nama Sungai Lumpur di mana sungai ini adalah penempatan yang menghasilkan bijih timah pada tahun 1820-an.

Pelombongan bijih timah di kawasan ini sangat pesat membuatkan pedagang membina kedai-kedai di kuala Sungai Klang dan Gombak, yang membawa kepada lahirnya sebuah bandar. Pihak Inggeris ketika itu berasa pelantikan Kapitan Cina harus dibuat bagi mentadbir penempatan itu dan memastikan adanya undang-undang dan peaturan.

Kapitan Cina ketiga, Yap Ah Loy merupakan individu yang bertanggungjawab memperbesarkan Kuala Lumpur daripada sebuah pekan pelombongan kecil kepada bandar Selangor utama.

Terletak di pinggir bandar Daerah Petaling, Selangor, Subang Jaya merupakan bandar yang mempunyai populasi tertinggi di Malaysia. Subang Jaya terdiri daripada kawasan tempatan dari SS12 hingga SS19,  PJS7/PJS9/PJS11 (Bandar Sunway) yang juga sebahagian atau sepenuhnya bidang kuasa dalam Petaling Jaya di bawah MBPJ, UEP Subang Jaya (USJ), Putra Heights dan Batu Tiga.

Kawasan ini merupakan sebahagian daripada Klang sebelum tahun 1973. Ia merupakan bekas ladang getah yang dikenali sebagai Seafield Estate dibawah Majlis Perbandaran Petaling Jaya. Ia kemudiannya dibangunkan oleh Sime UEP Properties Berhad.

Kerja membangunkan Subang Jaya bermula pada tahun 1976 sehingga 1988.

Nota : Senarai ini berdasarkan bancian tahun 2010 dan dikemaskinikan pada 2011. Banci dilakukan setiap 10 tahun dan banci akan datang adalah pada 2020.


Berapa Lama Tempoh Dadah Kekal Dalam Badan Manusia?

Penyalahgunaan dadah bukan sahaja menjadi trend, malah dijadikan sebagai alat membantu meningkatkan prestasi.

Sama ada bagi seorang atlet mahupun sebagai alat yang mampu memberikan idea yang bernas bagi artis-artis, ia merupakan satu kesalahan besar.

Namun, terima kasih kepada ciri-ciri dadah itu sendiri yang kekal dalam sistem badan untuk beberapa tempoh tertentu, penyalahgunaan dadah dapat dikesan.

Mereka yang menyalahgunakan dadah tahu akan kesan dan akibatnya, dan akan melakukan apa sahaja untuk menutup tindakan ini. Namun, teknologi yang semakin maju dalam bidang biokimia membuatkan ujian dadah tidak boleh diperbodohkan lagi.

Bahan kimia yang disuntik, dihisap atau disedut oleh pengguna tidak akan keluar dari sistem badan walaupun rasa dan kesannya sudah tidak dirasai lagi. Sisa-sisa bahan kimia tersebut masih boleh dikesan melalui darah, air kencing dan juga rambut, dalam masa beberapa jam, hari mahupun bulan.

Degil. Ya, dadah kekal di dalam badan disebabkan mereka degil. Kedegilan ini adalah kerana ianya bahan larut lemak. Ini bermaksud ia wujud berasingan dan tidak bercampur dengan air. Jika anda mencampurkan air dan jus oren, ia akan bercampur aduk, tetapi tidak bagi dadah. Malah, dadah akan terapung-apung di permukaan air.

Jadi, tak kiralah bagaimana dadah itu diambil, ia pasti akan dijumpai dalam sistem badan manusia.

Dadah hanya boleh keluar daripada badan melalui najis, termasuklah peluh, berak dan kencing. Namun bahan kimia ini harus dimetabolismakan ke dalam bentuk molekul larut air sebelum dikeluarkan.

Proses ini berlaku di organ hati, yang mana menjadi penyebab kepada kerosakan hati bagi kebanyakan penyalah guna dadah. Molekul larut dalam sistem individu tersebut terlarut dalam air di dalam darah, sebelum ditapis keluar oleh buah pinggang dan dibuang melalui air kencing.

Kesan dadah yang boleh dikesan di dalam badan seseorang itu adalah berbeza-beza bergantung kepada beberapa faktor genetik dan luaran. Antaranya adalah kadar metabolisma dan toleransi pengguna, jenis ujian yang dijalankan, dos yang diambil, kekuatan dadah yang diambil dan juga keadaan kesihatan pengguna.

Faktor-faktor ini paling mempengaruhi kerana ia mampu mengubah keputusan secara keseluruhan. Sebagai contoh, pengguna yang mempunyai kadar metabolisma yang tinggi akan menukarkan dadah kepada molekul larut air dan membuangnya keluar lebih cepat daripada individu rendah metabolisma.

Selain daripada peluh, air kencing dan darah, dadah juga boleh dikesan melalui rambut. Kehadiran dadah boleh dibuktikan melalui panjang rambut. Pertumbuhan rambut adalah pada kadar 1 sentimeter sebulan. Jadi, bergantung kepada variasi kadar ini, adalah mungkin untuk menentukan pengambilan dadah bagi beberapa bulan sebelumnya.

Walaupun tembakau dan alkohol secara tradisinya tidak dikategorikan sebagai dadah, namun kami masukkan juga di sini berapa lama bahan-bahan ini kekal dalam badan dan mempengaruhi tingkahlaku kita.

Dan bagi bahan yang paling kontroversi sama ada ia dikategorikan kepada dadah atau tidak, iaitu ganja, juga disenaraikan di sini.

Pengambilan alkohol dan rokok sangat mudah untuk dikesan dengan hanya bau mulut. Pengesanan dadah yang kuat amatlah sukar, daripada saiz anak mata kepada peluh yang sejuk.

Ujian darah, air kencing dan rambut kekal sebagai ujian yang paling ketat dan teliti.

Berapa lama tempoh ganja lekat di dalam air kencing atau urine?


9 Projek Mega Di Malaysia Bakal Siap Dalam Masa 10 Tahun

Selari dengan misi Malaysia ke arah negara maju, banyak pembangunan yang sedang dalam pembinaan di seluruh negara ketika ini.

Ia bukan sahaja dapat menaikkan nama Malaysia di mata dunia, tetapi juga meningkatkan taraf kehidupan serta mewujudkan peluang pekerjaan kepada rakyat.

iluminasi.com kongsikan 9 projek di Malaysia yang bakal siap dalam masa 10 tahun.

Antara satu lagi projek mega yang melibatkan bangunan pencakar langit di Malaysia tak lain tak bukan adalah Merdeka PNB 118. Terletak di Bukit Petaling dan berketinggian 644 meter terdiri daripada 118 tingkat, ia bakal menjadi bangunan tertinggi di Malaysia, dan ketiga tertinggi di dunia.

Dahulunya dikenali sebagai KL118 atau Warisan Merdeka, projek mega ini dibiayai oleh Permodalan Nasional Berhad. Mula dibina pada 2016, aa dijangkakan siap pada 2024 dan menelan kos sebanyak RM7 billion.

Bangunan ini terdiri daripada 100 tingkat ruangan untuk disewa yang mana 80 daripadanya adalah ruangan pejabat. 60 tingkat daripada 80 tersebut pula merupakan pejabat bagi Permodalan Nasional Berhad.

Selain itu, sebanyak 12 tingkat bakal dibina bilik-bilik hotel, 5 tingkat kediaman hotel dan pusat perniagaan runcit. Fasiliti-fasiliti lain termasuklah ruangan parkir yang mampu memuatkan 5,000 buah kereta.

Walaupun bakal menjadi mercu tanda baru bagi Malaysia, namun projek ini tak lari daripada kritikan orang ramai yang berpendapat bahawa ia merupakan satu pembaziran dan wang tersebut boleh digunakan ke arah yang lebih baik seperti pendidikan dan kesihatan. Namun menurut Perdana Menteri, ia bukanlah satu pembaziran tetapi bakal memberikan banyak faedah dengan menjana peluang ekonomi.

Setelah sekian lama, penduduk Pulau Pinang bakal menikmati satu prasarana yang bakal mengubah hidup mereka.

Penang Sentral adalah sebuah pembangunan berorientasikan transit intermodal berkeluasan 6,000,000 kaki persegi dan bakal menjadi pusat pelbagai pengangkutan yang akhirnya menyepadukan sistem teksi, kereta api, feri dan juga bas bagi fasa pertama.

Projek mega yang terletak di Butterworth ini dilancarkan pada tahun 2007 dan dirangka berasaskan model KL Sentral. Dijangka siap pada tahun 2017 namun mengalami kelewatan dan masih dalam proses pembinaan.

Fasa akan datang projek ini melibatkan pembinaan pusat komersial, peruncitan dan juga kediaman.

Tun Razak Exchange bakal menjadi pusat kewangan bertaraf dunia dengan nilai pembangunan kasar sebanyak RM40 billion. TRX terdiri daripada 26 buah bangunan menawarkan pengalaman runcit yang sangat menyeronokkan.

Terletak di pintu masuk selatan ke bandar Kuala Lumpur, TRX yang berkeluasan 22,000,000 kaki persegi di atas tapak komersial yang sangat strategik juga dilengkapi dengan hotel dan kediaman di tengah-tengah bandar.

Bangunan pencakar langit Exchange 106 yang berketinggian 492 meter dengan 106 tingkat pula dijangka siap pada Jun 2018 dan bakal menjadi bangunan pertama yang menewaskan Menara Berkembar Petronas sebagai bangunan tertinggi di Malaysia

Melaka Gateway merupakan sebuah pembangunan luar pantai yang terletak di atas tanah tambun menjadikan pulau tiruan, di Klebang, Melaka.

Projek yang dilancarkan pada Februari 2014 ini diinspirasikan oleh warisan Melaka yang kaya, dan terdiri daripada 12 presint termasuklah elemen kediaman, komersial, kebudayaan, hiburan dan juga gaya hidup.

Fasa pertama projek 609 ekar ini dijangkakan bakal menarik 900,000 pengunjung pada tahun pertama operasi, termasuklah penumpang kapal pesiaran antarabangsa. Kos pembinaan terminal marina sahaja adalah sebanyak RM600 juta dan mampu mengendalikan 3 kapal pesiaran serentak.

Melaka Gateway dijangkakan dibuka kepada pengunjung bermula tahun 2018 dan siap sepenuhnya menjelang 2025.

Idea mengenai projek ini telah lama dicadangkan iaitu pada hujung tahun 1990-an, namun disebabkan kos yang tinggi, ia telah ditangguhkan. Namun pada September 2010, Perdana Menteri Dato Seri Najib telah mengumumkan tentang projek Kereta api Berkelajuan Tinggi Kuala Lumpur-Singapura yang menghubungkan ibu negara Malaysia dan Johor Bahru dengan negara jiran.

Ia dipersetujui oleh kedua-dua negara ini pada Februari 2013, dan mula dibina pada tahun 2018. Dijangkan akan siap pada tahun 2025 dan mula beroperasi pada Disember 2026, laluan kereta api ini mempunyai 8 stesen yang mana setiap satunya mempunyai rekabentuk yang melambangkan budaya Malaysia yang sangat unik.

Kelajuan operasi kereta api tersebut adalah 320 kilometer sejam, dan bagi setiap 30 minit. Anggaran KDNK adalah sebanyak RM21 billion dan jumlah peluang pekerjaan yang ada menjelang 2069 adalah sebanyak 442,000.

Perjalanan menggunakan kereta dari Kuala Lumpur ke Singapura yang memakan masa hampir 4 jam bakal menjadi 90 minit menaiki kereta api ini tanpa henti. Penumpang yang menaiki keretapi ini akan melalui proses imigresen Singapura terlebih dahulu di Stesen Bandar Malaysia.

Projek mega bernilai RM400 billion ini terletak di mukim Gelang Patah, Johor berkeluasan 3,425 yang terdiri daripada 4 buah pulau iaitu :

Ia bakal memuatkan 250,000 buah rumah mewah yang mampu menampung sehingga 700,000 penduduk dan dilengkapi rakngkaian transit.

Pembangunan lain adalah hotel mewah, pusat beli belah, sekolah serta pusat rekreasi mesra alam. Bakal siap pada tahun 2040, projek mega ini dijangkakan menjadi projek luar negara terbesar oleh pemaju China.

Bakal dibuka lewat tahun 2018, 20th Century Fox World yang menggantikan Genting Outdoor Theme Park merupakan sebuah taman temah berinspirasikan filem yang kini sedang dalam pembinaan.

Terletak di Genting Highland, ia bakal menjadi satu-satunya taman tema 20th Century Fox yang berfungsi di dunia, dan yang pertama di Asia. Beroperasi di bawah Genting Group, projek ini diumumkan pada Julai 2013.

Keluasan keseluruhan projek ini adalah 25 ekar dan menampilkan 25 permainan yang inspirasikan oleh filem-filem seperti Rio, Ice Age, Life of Pi, Night at the Museum, Planet of the Apes, Alien vs. Predator dan Titanic.

East Coast Rail Link atau ECRL adalah projek infrastruktur kereta api standard yang bakal menghubungkan Selat Melaka iaitu Pelabuhan Kland dengan Pengkalan Kubor di bahagian timur laut.

Dengan ini, ia akan menghubungkan Wilayah Ekonomi Pantai Timur antara satu sama lain iaitu Pahang, Terengganu dan Kelantan dan sehingga Semenanjung Barat Malaysia dan Wilayah Tengah.

Laluan rel ini menawarkan perkhidmatan membawa kedua-dua penumpang dan barang pergi dan balik. Ia bakal digunakan oleh 5.4 juta pengguna menjelang 2030. Jumlah jarak keseluruhan adalah 688.3 kilometer yang terbahagi kepada fasa 1 dan fasa 2 pembinaan.

Lebuhraya Pan Borneo atau juga dikenali sebagai Lebuhraya Trans Kalimantan yang bakal menyambungkan Pulau Borneo dengan Sabah dan Sarawak, serta Brunei dan Kalimantan, Indonesia ini merupakan projek infrastruktur terbesar dibawah kerajaan persekutuan.

Ia sedang berada dalam pembinaan dengan jumlah jarak mencecah 5,000 kilometer, iaitu 2,083 kilometer di Malaysia, 168 kilometer di Brunei dan 3,073 di Kalimantan dan dijangka digunakan oleh 6 juta rakyat Malaysia.


Sejarah Serta Asal-Usul Perkataan Bomba, Polis, Tentera, Askar Dan Lanun

Besar kemungkinan hari-hari kita sebutkan perkataan-perkataan yang cuba kami senaraikan.

Pernahkah anda terfikir apa asal-usul sebenar perkataan pasukan keselamatan kita?

Berikut adalah asal-usul yang melibatkan pasukan keselamatan kita dan juga beberapa sejarah lain yang seronok untuk dikongsikan.

Perkataan 'bomba' digunakan mewakili abang-abang yang mempertaruhkan nyawa mereka menyelamatkan mangsa kebakaran atau mungkin juga kucing tersangkut di atas pokok.

Istilah ini berpunca daripada perkataan 'bombeiros' dari bahasa Portugal yang membawa maksud 'pasukan pemadam.' Bagaimanapun secara rasminya, perkataan 'bomba' datang daripada usaha menterjemahkan nama lama 'fire brigade' kepada nama dalam Bahasa Melayu.

Dalam tahun 1961, Dewan Bahasa dan Pustaka ketika Bulan Bahasa Kebangsaan, mengumpulkan panel-panel penterjemah untuk menterjemahkan 'fire brigade.' Sekiranya terjemahan terus dilakukan, nama yang akan digunakan adalah 'pasukan api' yang dirasakan tidak sesuai.

Panel pada awalnya mencadangkan perkataan 'gumbat' berdasarkan sejenis alat yang digunakan pasukan 'fire brigade' yang hanya mampu bertindak mengepam air.

Mereka juga mendapati perkataan 'bombat' yang membawa maksud 'menumpukan' lebih sesuai, cuma kurang enak disebut atau didengari. Sebagai solusi, mereka yang terlibat setuju untuk membuang huruf 'T' menjadikannya 'bomba.'

Bagaimanapun, yang menjadi misteri - penggunaan perkataan 'bomba' telah wujud lebih awal.

Terdapat satu surat bertarikh 12 September 1922 ditulis seseorang kepada pemerintah waktu itu, memohon supaya pasukan 'bomba ayer' diletakkan di pekan Kulim, Kedah bagi mencegah kebakaran yang kerap berlaku di sana. (rujukan)

Perkataan 'polis' datangnya daripada perkataan Greek 'polteia' yang membawa maksud sesuatu organisasi seperti kerajaan.

Perkataan itu mengalami evolusi penggunaan berbeza mengikut negara dan zaman, dengan penggunaan 'policer' menjadi rujukan kepada individu yang ditugaskan menjaga keselamatan pada tahun 1589.

Hanya pada tahun 1730 di Scotland, perkataan Inggeris 'police' digunakan untuk merujuk kepada seseorang yang diberi tugas mengawal selia undang-undang serta menjaga kesejahteraan orang ramai.

Jadi perkataan polis yang kerap kali kita sebutkan berpunca daripada peminjaman secara penuh perkataan 'police' Bahasa Inggeris, dengan ejaannya diubah supaya selari dengan sistem ejaan Bahasa Melayu.

Agak sukar untuk memastikan daripada mana datangnya asal-usul perkataan ini.

Namun yang paling hampir dan logik, perkataan tentera datang daripada perkataan 'balam-tantra' yang berasal daripada perkataan bahasa Sanskrit.

'Tantra' membawa maksud yang luas, dengan maksud paling asas perkataan tersebut membawa makna sesuatu pegangan yang menjadi prinsip atau asas, tak kiralah dalam bentuk etika, agama atau pegangan.

'Balam' pula membawa makna kekuatan atau suatu kekuasaan dengan penggabungan beberapa orang individu menjadi satu kumpulan.

Jadi 'balam tantra' membawa maksud 'sekumpulan individu yang mempunyai pegangan, prinsip yang sama serta percaya mereka mampu menjadi kuat selagi mereka berpegang kepada kepercayaan tersebut.'

Sekiranya anda mempunyai ilmu yang mampu menjelaskan asal usul perkataan 'tentera' dengan lebih mendalam, sila hubungi kami. (rujukan)

Perkataan 'askar' adalah perkataan yang datang daripada perkataan asal bahasa Arab 'askar' yang berpunca daripada perkataan 'askari.'

'Askari' membawa maksud seorang individu yang terlibat dengan perang, sementara 'askar' mewakili sekumpulan individu yang terlibat dengan perang. Perkataan 'askari' ini pula dipercayai datang daripada perkataan yang berasal daripada Parsi iaitu 'lashkar' yang membawa maksud sama.

Pada tahun 750-868 semasa zaman permulaan Khalifah Abbasiyah, bandar al-Askar terpilih sebagai ibu negara kepada Mesir satu masa dulu. Bandar al-Askar diwujudkan dan dirancang pembinaannya agar mempunyai kebolehan memuatkan ramai batalion askar menghuni di dalamnya. (rujukan)

Seiring dengan kemeriahaan bola sepak di negara kita, perkataan lanun atau pirates kerap didengari. Dari mana asal usul perkataan ini?

Sewaktu zaman penjajahan Syarikat British Borneo Utara di negeri Sabah, terdapat satu suku bangsa yang cukup kuat menentang penjajahan mereka. Suku tersebut yang kini masih wujud di Sabah, bernama Iranun.

Suku Iranun ini kerap berpindah randah dari daratan sehingga mampu hidup di atas lautan, dengan menjadikan pesisir pantai dan muara sungai sebagai kawasan penempatan mereka, mempunyai tradisi dan warisan sejarah yang panjang serta bahasa mereka sendiri. Agama Islam menjadi pegangan mereka.

Ekoran kedudukan di pesisir pantai, ini membolehkan mereka mengawal laluan keluar masuk kapal pedagang asing.

Bagaimanapun kemasukan penjajah ke kawasan tersebut membuatkan berlakunya perubahan besar terhadap sistem masyarakat Iranun yang telah sedia digunapakai pada waktu itu.

Suku Iranun bertindak mempertahankan lokasi mereka daripada ancaman pihak penjajah, yang berusaha menghilangkan pengaruh suku Iranun bagi membolehkan penjajah menguasai laluan laut.

Bagi menentang penjajah British, suku Iranun mendapat bantuan daripada Sultan-Sultan yang memerintah ketika itu. Bagaimanapun lama kelamaan mereka terpaksa berundur juga.

Ekoran daripada pengaruh penjajah British yang bijak menggunakan desas-desus untuk mencipta persepsi, suku Iranun kerap dirujuk British sebagai masyarakat yang mengganggu keamanan dengan melakukan kekacauan di laut.

Penggunaan gelaran 'iranun' bertukar menjadi 'lanun' sebagai label kepada kumpulan yang suka melakukan rompakan di laut, sehinggakan kita pun masih kekal melabelkan sesiapa saja yang melakukan onar di laut, sebagai 'lanun.'

Bermula daripada perang persepsi itulah, pihak yang menentang penjajah di lautan atau mengganggu kemasukan kapal pedagang semasa zaman pemerintahan British, Belanda atau Sepanyol akan digelarkan 'lanun' bagi melemahkan kedudukan orang Iranun dari tanah mereka sendiri.


Cemburu anak kepada adik yang baru lahir - Bagaimana mahu menghadapinya?

Pasti ramai ibu bapa yang buat pertama kalinya dalam hidup mereka berasa susah hati dan menghadapi masa yang sukar apabila menerima kelahiran anak yang kedua. Ini adalah kerana anak pertama yang selama ini dibelai, diberikan sepenuh perhatian sepanjang masa, secara tiba-tiba semua itu telah 'dicuri' oleh bayi yang baru lahir. Jadi bagaimana para ibu bapa boleh hadapi situasi ini dengan cara terbaik? Kami kongsikan sedikit tips untuk memudahkan urusan ibu bapa di luar sana.

Anak pertama menunjukkan sikap terlalu cemburu terhadap bayi yang baru lahir. Anak pertama ini dengan jelas marah kerana aliran hidup yang dinikmati telah 'diganggu' dengan perhatian terhadap bayi yang baru. Bagaimana masalah ini boleh diringankan?

Sebelum kehadiran bayi tersebut ke dalam keluarga anda, anak pertama telah diberitahu bahawa beliau akan mempunyai seorang adik yang comel untuk bermain bersama, dan ia sesuatu yang menyeronokkan. Kemudian apabila bayi dilahirkan, anak pertama akan berfikir, "Adakah ini satu gurauan? Bayi yang kecil dan kemerah-merahan yang mengambil semua masa dan perhatian ibu bapanya dikatakan sesuatu yang menyeronokkan?"

Beliau kemudian 'bermain' dengan bayi tersebut dengan caranya yang tersendiri. Beliau bermain lontar dan tangkap. Anda memarahinya kerana melontar permainan kepada bayi. Beliau bermain 'sorok-sorok', anda memarahinya supaya tidak menutup bayi dengan selimut. Beliau memeluk bayi, anda menegurnya supaya lebih berhati-hati. Jadi tidakkah anak pertama ini akan berasa keliru?

Fokus utama anda adalah untuk melindungi bayi anda. Kedua, untuk mengajar anak pertama bagaimana untuk 'berkomunikasi' dengan ahli keluarga yang terbaru ini dengan cara yang lebih sesuai. Anda boleh mengajar beliau untuk bermain dengan bayi tersebut dengan cara yang sama anda mengajarnya perkara-perkara lain. Bercakap dengannya, tunjukkan bagaimana caranya, didik dan berikan galakkan.

Sehinggalah anda berasa yakin anda telah berjaya dengan fokus anda yang kedua, namun jangan sesekali tinggalkan kedua-dua beradik ini bersendirian. Ia mungkin kurang menyelesakan tetapi ia adalah suatu kemestian.

Setiap kali anak-anak ini bersama, dampingi mereka dengan sebaik mungkin. Jika anda dapati mereka mula 'bercakaran', ambil bayi anda dan alihkan perhatian yang lebih tua dengan lagu, permainan, aktiviti atau makanan. Tindakan ini akan melindungi bayi dan pada masa yang sama menolong anda menghindari sebarang sebarang perlakuan agresif.

Ajarkan sentuhan-sentuhan yang lembut: Ajar anak yang lebih tua bagaimana hendak membelai bayi, dan memujinya di atas apa yang telah beliau lakukan. Ini akan membolehkan mengajar mereka bagaimana untuk 'melayan' bayi dengan cara yang positif.

Setiap kali anda dapati anak anda memukul, atau bertindak kasar terhadap bayi, anda perlu bertindak dengan cepat. Anda mungkin boleh berkata, "Tidak boleh pukul, cukup." Letakkan mereka di kerusi atau di mana-mana sahaja yang sesuai dan beritahu mereka, "Kamu boleh bangun jika kamu tidak melakukan sebarang perkara yang tidak elok."

Benarkan mereka untuk bangun atau bergerak dari sana jika mereka mahu - asalkan mereka tidak membuat sesuatu yang tidak sepatutnya dibuat terhadap bayi. Ini bukanlah denda, sebaliknya untuk menolong mereka belajar sebarang tindakan yang kasar adalah tidak dibenarkan.

Kanak-kanak belajar dari apa yang mereka lihat. Anak anda yang lebih tua akan melihat ketika anda menguruskan bayi anda dan belajar dari apa yang anda lakukan. Anda adalah guru yang paling penting kepada anak anda. Anda akan menjadi contoh dalam apa jua yang anda lakukan, dan anak anda akan banyak belajar dengan melihat setiap perlakuan anda.

Setiap kali anda melihat anak anda melayan bayi dengan baik, berikan komen yang positif. Jadikan mereka tahu dan sedar tentang kepentingan 'abang atau kakak.' Peluk dan cium anak anda dan beritahu mereka betapa anda bangga dengan mereka.

Jangan salahkan bayi dalam apa jua situasi. "Kita tak boleh pergi ke taman, adik sedang tidur." "Diam, kamu akan kejutkan adik kamu." "Lepas tukar lampin adik, ibu akan tolong kamu." Pada tahap ini, anak anda akan menyalahkan bayi anda sepenuhnya.

Sebaliknya, cuba gunakan alasan yang lebih sesuai: "Ibu sibuk sikit sekarang, kita pergi selepas makan tengahari." "Ibu akan tolong kamu sekejap lagi." Sokong mereka: Ambil tahu perasaan anak anda yang tidak diluahkan, seperti "Banyak yang akan berubah dengan kehadiran bayi ini. Lama-lama nanti biasalah."

Pastikan komen-komen anda adalah neutral. Jangan katakan, "Kamu benci adik kamu ya." Sebaliknya, katakan "Mesti kamu susah hati ibu banyak habiskan masa dengan adik kamu." Atau "Ibu rasa kamu mesti mahu pergi ke taman sekarang walaupun adik kamu belum bangun." Bila anak anda tahu anda memahami perasaannya, mereka mungkin tidak akan bertindak melakukan sesuatu untuk dapatkan perhatian anda.

Tingkatkan cara anda tunjukkan rasa sayang anda terhadap anak yang lebih tua. Kerap katakan "ibu sayang kamu," kerapkan memeluk mereka, dan cari sedikit masa untuk layan mereka membaca atau bermain.

Masalah perubahan sikap atau pemberontakan sementara adalah perkara biasa, dan bagaimana ia boleh dikurangkan dengan lebih perhatian atau masa? Libatkan mereka: Ajar anak yang lebih tua bagaimana untuk menolong anda menguruskan bayi, atau bagaimana mahu hiburkan bayi. Biar anak anda buka hadiah untuk bayi dan gunakan kamera untuk mengambil gambar bayi.

Ajar juga mereka bagaimana memakai stokin atau sarung tangan bayi, biar mereka sapukan bedak kepada bayi. Puji dan sokong mereka bila-bila sahaja yang anda rasakan perlu.

Elakkan membuat perbandingan antara mereka, walaupun hanya hal yang kecil seperti berat ketika lahir, bila mereka mula merangkak atau berjalan dan siapa yang mempunyai rambut yang lebih lebat! Kanak-kanak mampu memahami komen-komen sebegini dan memberikan reaksi.

Bertenang dan jangan bertindak melulu. Ini adalah masa untuk sedikit 'pengubahsuaian' dalam keluarga anda. Kurangkan aktiviti sampingan, jaga kebersihan dan keselesaan di rumah, dan fokus kepada keperluan utama anda, iaitu membiasakan diri dengan 'perubahan' baru dalam keluarga.


Peluru menembusi kepala kerana perjuangkan pendidikan. Ini kisah Malala Yousafzai

Malala Yousafzai ialah seorang aktivis penyokong pendidikan yang berasal dari Pakistan. Semasa berusia 17 tahun, beliau menjadi manusia termuda yang pernah menerima Anugerah Nobel selepas terselamat daripada cubaan membunuh oleh puak Taliban.

Dilahirkan pada 12 Julai 1997, Malala memberi sokongan penuh untuk memberikan pendidikan kepada anak perempuan dan gadis remaja. Ketika itulah beliau menerima pelbagai ugutan bunuh daripada Taliban.

Pada 9 Oktober 2012, seorang penembak telah menembak Malala ketika beliau dalam perjalanan pulang ke rumah dari sekolah. Beliau berjaya diselamatkan dan telah meneruskan usaha untuk bercakap mengenai kepentingan pendidikan kepada orang awam di seluruh dunia.

Pada tahun 2013, beliau berpeluang untuk berucap di majlis anjuran Pertubuhan Bangsa-bangsa Bersatu dan menerbitkan buku pertamanya berjudul 'I am Malala' sebelum memenangi Anugerah Nobel pada tahun berikutnya.

Malala dilahirkan di Mingora, Pakistan yang terletak di Lembah Swat. Pada mulanya, kampung halamannya itu merupakan sebuah tempat pelacongan popular yang terkenal dengan festival musim panas. Namun, segala-galanya berubah setelah Taliban mula mengawal kawasan tersebut.

Malala mendapat pendidikan awal di sebuah sekolah yang diasaskan oleh bapanya sendiri, Ziauddin Yousafzai. Selepas pihak Taliban mula membuat serangan ke atas sekolah-sekolah perempuan di Swat, Malala memberikan satu ucapan di Peshawar pada September 2008. Tajuk ucapannya itu berbunyi, "Berani puak Taliban menarik hak asasiku untuk mendapatkan pendidikan!"

Pada awal tahun 2009, Malala mula menulis blog di BBC mengisarkan tentang kisahnya yang hidup di bawah pengaruh dan ugutan Taliban. Bagi menyembunyikan identitinya, beliau menggunakan nama pena Gul Makai. Namun demikian, identitinya didedahkan pada penghujung tahun.

Dengan platform awam yang semakin berkembang, Malala meneruskan usaha untuk bercakap mengenai hak bagi dirinya dan hak golongan wanita untuk mendapatkan pendidikan. Aktivisme Malala membuatkan beliau tercalon untuk mendapat Hadiah Keamanan Kanak-kanak Antarabangsa 2011. Pada tahun yang sama, beliau telah dianugerahkan Hadiah Keamanan Belia Kebangsaan Pakistan.

Malala dan keluarganya sedar yang pihak Taliban tidak henti-henti mengugutnya disebabkan kegiatan aktivisme yang dijalankan. Walaupun Malala risaukan keselamatan ayahnya, mereka sekeluarga merasakan yang kumpulan fundamentalis itu tidak akan sesekali mencederakan seorang kanak-kanak.

Tanggal 9 Oktober 2012, Malala yang berusia 15 tahun sedang berada dalam bas sekolah bersama rakan-rakan untuk pulang ke rumah. Tiba-tiba seorang lelaki bertopeng yang memegang senapang menaiki bas dan mula bertanya siapakah Malala. Apabila rakan-rakannya toleh melihat ke arah Malala, lelaki itu terus menembaknya hingga peluru mengenai bahagian kiri kepala sebelum tembus ke bahagian leher. Selain Malala, dua lagi rakannya mengalami kecederaan dalam serangan itu.

Serangan tembakan itu menyebabkan Malala berada dalam keadaan yang sangat kritikal. Beliau diterbangkan ke sebuah hospital tentera di Peshawar dan dibedah di sana. Sebahagian daripada tengkoraknya terpaksa dibuang untuk merawat otaknya yang membengkak. Selepas itu, Malala dipindahkan ke Birmingham, England untuk rawatan lanjut.

Semasa di United Kingdom, Malala disedarkan daripada koma. Walaupun beliau perlu melalui beberapa siri pembedahan termasuklah pembedahan untuk membaiki saraf di sebelah kiri wajah yang telah lumpuh, Malala tidak mengalami sebarang kerosakan pada bahagian otak. Pada bulan Mac 2013, Malala telah memulakan sesi persekolahan baru di Birmingham.

Serangan itu membuatkan ramai orang berang dengan puak Taliban dan memberikan sokongan yang tidak berbelah-bahagi kepada Malala. Walaupun Taliban masih menganggap Malala sebagai sasaran, Malala masih tetap teguh memperjuangkan kekuatan dan kepentingan pendidikan.

Pada tahun 2013, sembilan bulan selepas ditembak Taliban, Malala Yousafzai dijemput untuk memberikan ucapan di mesyuarat Pertubuhan Bangsa-Bangsa Bersatu pada hari lahirnya yang ke-16. Dalam teks ucapannya, beliau menekankan kepentingan pendidikan dan hak asasi wanita sambil meminta para pemimpin dunia untuk mengubah dasar negara masing-masing.

Menurut Malala, para pengganas itu menyangka yang mereka boleh mengubah hala tuju dan impiannya dengan melakukan serangan tersebut. Namun, tidak ada satu pun perkara yang berubah dalam hidupnya melainkan kematian sifat lemah, takut dan putus asa. Kekuatan, kekuasaan dan keberanian dalam dirinya pula semakin meningkat.

Malala juga mendesak agar tindakan sewajarnya diambil ke atas isu buta huruf, kemiskinan dan keganasan di seluruh dunia.

Leanin.org mengadakan sesi live chat di Facebook bersama Sheryl Sandberg dan Malala Yousafzai pada bulan Ogos 2014 tentang isu kepentingan pendidikan untuk kanak-kanak perempuan di seluruh dunia. Malala bercerita mengenai kisah hidupnya, tentang inspirasi, keluarganya dan rancangannya untuk masa depan selain menjawab pelbagai pertanyaan yang diajukan oleh netizen.

Semasa ulang tahun kelahirannya yang ke-18, Malala meneruskan perjuangannya dalam pendidikan global dengan membuka sebuah sekolah untuk gadis pelarian Syria di Lubnan. Kesemua perbelanjaan persekolahan bagi hampir 200 remaja perempuan berusia antara 14 hingga 18 tahun itu ditanggung oleh Dana Malala.

Pada hari yang sama, beliau menulis di laman web Dana Malala : Sebenarnya para pemimpin dunia mempunyai dana yang cukup untuk membiayai pendidikan rendah DAN menengah di seluruh dunia - namun mereka memilih untuk membelanjakannya pada hal-hal lain seperti belanjawan tentera. Jika seluruh dunia berhenti membelanjakan wang untuk tujuan ketenteraan hanya selama 8 hari, kita sebenarnya boleh mendapatkan wang $39 bilion yang masih diperlukan untuk menyediakan pendidikan yang berkualiti dan bebas untuk setiap kanak-kanak di planet ini selama 12 tahun.


Sistem kecerdasan buatan (AI) Microsoft dan Alibaba mengatasi manusia dalam pemahaman bacaan

Baru-baru ini, sistem kecerdasan buatan (artificial intelligence, "AI") yang direka oleh syarikat teknologi gergasi iaitu Alibaba dan Microsoft telah mengungguli Set Data Menjawab Soalan Stanford (SQuAD).

Dalam ujian pemahaman bacaan yang dijalankan, kedua-dua model AI itu telah mengatasi markah manusia dengan memberikan jawapan yang paling tepat bagi soalan. Keputusan ini dianggap sebagai satu kejayaan besar dalam bidang kecerdasan buatan.

Ujian yang dibangunkan oleh Stanford University itu merupakan satu set data pemahaman bacaan mesin dengan soalan berdasarkan artikel Wikipedia. Set jawapan pula kebanyakannya merupakan segmen teks daripada perenggan yang diberikan.

Manusia mendapat skor 82.304 dalam ujian berkenaan. Sistem AI Alibaba menghabiskan set soalan yang sama dengan 82.44 mata manakala AI Microsoft pula mendapat 82.65.

Menurut Luo Si, ketua saintis bagi Pemprosesan Bahasa Tabii di Institut Sains dan Teknologi Alibaba, ia merupakan suatu penghormatan bagi mereka untuk menyaksikan kejayaan sebuah mesin mengatasi kebolehan manusia dalam pemahaman bacaan. Ini bermakna, soalan objektif seperti "apa yang menyebabkan hujan" kini mampu dijawab oleh AI dengan ketepatan tinggi.

Pihak Alibaba sangat teruja dengan pencapaian ini dan percaya teknologi itu boleh digunakan secara beransur-ansur dalam pelbagai aplikasi seperti perkhidmatan pelanggan, tutorial muzium dan jawapan dalam talian untuk sebarang pertanyaan berkaitan perubatan sekali gus mengurangkan kebergantungan kepada tenaga manusia.

Microsoft pula berpendapat, sistem AI seperti ini mampu membantu golongan profesional untuk mengimbas banyak muka surat mengandungi teks yang panjang untuk mendapatkan maklumat. Alat ini boleh membantu doktor, peguam dan pakar bidang lain menyelesaikan kerja sukar dan membosankan seperti membaca dokumen yang panjang semata-mata untuk mencari satu fakta atau penemuan yang spesifik.

Syarikat lain seperti Samsung, Salesforce dan Tencent juga telah menghantar model AI mereka untuk menjalani ujian SQuAD tersebut. Ujian itu dianggap sebagai salah satu ujian pemahaman bacaan yang paling unggul dalam dunia.

Teknologi kecerdasan buatan ini dilihat sebagai satu teknologi yang penting dan mampu mengubah cara manusia hidup dan bekerja. Antara penyokong terbesar AI adalah tidak lain tidak bukan lagi, Ketua Pegawai Eksekutif Facebook iaitu Mark Zuckerberg. Beliau percaya yang teknologi itu boleh memberi impak ketara dalam industri kesihatan dan automotif dengan kemajuan seperti kenderaan pandu sendiri.

Kesan AI dalam bidang kesihatan juga telah mula dapat dilihat. Misalnya, pada bulan Oktober 2017, penyelidik Jepun mencipta AI yang boleh mengenalpasti dan menganalisis polip untuk kanser yang dijumpai melalui kolonoskopi dalam masa kurang dari satu saat sahaja.

Walau bagaimanapun, ada juga pengkritik tetap yang berasa khuatir dengan teknologi canggih yang mampu menyebabkan kesusahan kepada manusia ini. CEO Tesla dan SpaceX, Elon Musk, memberi amaran yang ia boleh menyebabkan 'risiko fundamental' jika tidak dikawal oleh sebarang peraturan yang ditetapkan kerajaan.

Saintis Stephen Hawking juga menyarankan semua orang agar berhati-hati. Beliau sedar akan hakikat yang AI mampu mengubah hidup manusia menjadi lebih positif, namun pada masa yang sama, ia juga boleh disalahgunakan. Menurutnya, kejayaan mencipta AI bakal mencipta sejarah paling hebat dalam tamadun ini. Akan tetapi, ia juga mungkin boleh menjadi sejarah terburuk pernah dicipta.


Lagu berhantu ini dikatakan menjadi punca ramai orang bunuh diri

Gloomy Sunday yang juga dikenali di Hungary sebagai “Hungarian Suicide Song” ialah sebuah lagu yang dicipta oleh seorang pemain piano dan juga komposer bernama Rezso Seress pada 1933. Pada asalnya, muzik instrumental itu diberi nama “The World is Ending” oleh Seress yang menceritakan penderitaan akibat peperangan.

Seorang penulis puisi, Laszlo Javor kemudian menggantikan lirik lagu tersebut dan ditukar tajuknya menjadi “Sad Sunday” yang menggambarkan watak seorang lelaki yang ingin membunuh diri bagi menemui kekasihnya yang telah mati. Kemudian dirakamkan di dalam bahasa Hungary oleh Pal Kalmar pada 1935 dan ditukar lagi tajuknya kepada “Gloomy Sunday”.

Pada mulanya ramai penerbit menolak lagu tersebut dengan mengatakan ia terlalu sedih. Namun, kejutan berlaku apabila lagu itu menjadi popular dalam sekelip mata. Seress kemudian menghubungi bekas kekasihnya yang menjadi inspirasi beliau menulis lagu tersebut tetapi malangnya, bekas kekasihnya itu membunuh diri dengan meminum racun pada keesokan harinya dengan nota di sampingnya bertulis "Gloomy Sunday."

Seiring masa berlalu, hampir 19 kematian dilaporkan berkaitan dengan lagu “Gloomy Sunday” ini di Hungary. Dua orang dilaporkan menembak diri sendiri ketika mendengar sebuah kugiran memainkan lagu ini. Beberapa orang yang lain pula dilaporkan lemas dan dijumpai nota lagu ini bersama-sama mereka. Orang mula menggelarkannya “Lagu Bunuh Diri” dan khabar angin mengatakan lagu itu telah disumpah.

Pihak berkuasa Hungary kemudian telah melarang mana-mana stesen radio memainkan lagu itu, namun kes bunuh diri berkaitannya tetap dilaporkan.

Di Berlin, seorang wanita muda yang bekerja sebagai penjaga kedai ditemui menggantungkan diri sendiri hingga mati. Di bawah kakinya terdapat sesalinan nota lagu “Gloomy Sunday”. Di New York, seorang lagi wanita menyedut gas beracun dan ditemui mati bersama nota yang meminta lagu “Gloomy Sunday” dimainkan di upacara pengebumiannya. Sementara itu di London pula, seorang wanita mengambil pil secara berlebihan dan mati sambil mendengar lagu “Gloomy Sunday” dimainkan berulang kali. Banyak lagi kes-kes kematian lain yang dilaporkan.

Reputasi menggerunkan lagu itu telah tersebar ke seluruh pelosok dunia dan menarik minat penerbit dari Amerika Syarikat yang melihatnya sebagai satu peluang meraih keuntungan.

Buat pertama kalinya lagu itu telah diterjemahkan ke dalam bahasa Inggeris dan banyak versi dihasilkan menggunakan alunan suara ramai penyanyi Amerika. Antara versi paling popular ialah nyanyian Billie Holiday pada tahun 1941. Dikhabarkan kes bunuh diri berkaitan lagu itu terus kerap berlaku sehinggakan stesen radio sesetengah negeri enggan memainkannya.

Pada tahun 1940-an, England juga telah mengeluarkan larangan dengan alasan ia terlalu menyayat hati untuk rakyat. Larangan itu kemudiannya telah dimansuhkan pada tahun 2002.

Gloomy Sunday dikatakan boleh mempengaruhi pendengarnya membunuh diri. Setelah dikaitkan dengan hampir lebih daripada 100 kes bunuh diri, komposer lagu ini juga tidak terkecuali dari sumpahan lagunya sendiri. Dia dihantui oleh kes bunuh diri yang melibatkan lagunya itu. Dia telah menulis sebuah nota:

Pada bulan Januari 1968, Seress telah membunuh diri dengan terjun dari pangsapurinya di Budapest. Ini sekali gus menjadikannya sebuah legenda. Khabar angin mengenai Gloomy Sunday semakin tersebar walaupun ada yang meraguinya sehingga ke hari ini.


Ini 6 Cara Rakyat Korea Utara Untuk Lari Ke Luar Negara

Umum mengetahu Korea Utara merupakan negara yang terasing dan dipimpin oleh diktator Kim Jong Un. Undang-undang yang tersangat ketat dan rakyatnya yang tidak mendapat hak kemanusiaan membuatkan negara ini amat sukar untuk didiami.

Walaupun ramai yang ingin keluar dari Korea Utara, namun ia bukanlah satu usaha mudah. Jika sesiapa ditangkap menyeludup keluar dari Korea Utara, hukuman yang amat berat akan dikenakan seperti soal siasat yang keras, penjara malah kematian dalam kem tahanan politik

Namun, terdapat beberapa cara untuk mereka menyeludup keluar dari Korea Utara, dan iluminasi.com ingin kongsikan 6 cara tersebut.

DMZ (demilitarized zone) atau Zon Bebas Tentera merupakan sebuah kawasan yang memisahkan Korea Utara dari Korea Selatan dengan jarak 240 kilometer. Kawasan ini dikawal ketat oleh kedua-dua tentera negara ini.

Amatlah berbahaya untuk menyeludup keluar melalui kawasan ini kerana terdapat banyak periuk api dan juga tentera Korea Utara yang berasa senang hati untuk menembak sesiapa sahaja yang melintasi kawasan tersebut.

Namun, masih ada peluang. Terdahulu, laluan ini digunakan oleh tentera Korea Utara untuk ke Korea Selatan dengan selamanya, yang mana mereka sepatutnya mengawal sempadan ini. Korea Selatan biasanya memberikan kerakyatan kepada rakyat Korea Utara yang masuk ke negara mereka.

Melalui laut pula, Laut Kuning merupakan sempadan laut antara kedua-dua negara ini. Korea Utara dan Korea Selatan mendakwa sebahagian daripada laut ini adalah kawasan mereka.

Sama seperti DMZ, ia juga dikawal ketat oleh tentera laut kedua-dua negara. Disebabkan jarak yang dekat melalu laut ini, terdapat beberapa individu yang mempunyai kemahiran berenang yang baik berjaya melepasi sempadan ini.

Walaupun dikawal dengan ketat namun amat sukar untuk tentera Korea Utara untuk mengesan individu berenang di dalam laut.

Korea Utara juga mempunyai program pertukaran pelajar, yang membenarkan rakyatnya untuk belajar di luar negara. Setahun sekali, beberapa pelajar China akan ditukarkan dengan pelajar Korea Utara.

Korea Utara bukanlah destinasi yang popular bagi pelajar China namun terdapat mereka yang sukakan cabaran dan pengembaraan akan mengikuti program ini. Bukan sahaja pelajar Korea Utara yang bijak dan rajin dapat belajar di luar negara, malah mempunyai peluang untuk tidak pulang, dengan melarikan diri ketika program berkenaan berjalan

Selain Laut Kuning, Laut Jepun juga merupakan alternatif rakyat Korea Utara untuk keluar dari negara tersebut. Ia merupakan sempadan laut antara Jepun dan Korea Utara, serta bersempadan Korea Selatan dan Rusia.

Namun, perkara yang paling sukar adalah sebuah bot diperlukan bagi menyeberangi dari Korea Utara ke Korea Selatan atau Rusia. Bagi ke Jepun pula, perjalanannya amatlah jauh membuatkan ia agak sukar, namun kerajaan Jepun tidak menghantar pulang rakyat Korea Utara ke negara mereka.

Sebaliknya akan menghantar ke Korea Selatan di mana mereka ini akan diberikan kerakyatan.

Walaupun undang-undang untuk keluar negara bagi Korea Utara tersangat ketat, namun tidak bagi pasukan Olimpik mereka. Bagi atlet yang mewakili Korea Utara dalam sukan Olimpik, terdapat dua faedah yang dinikmati.

Pertamanya adalah dapat menikmati kemudahan di negara demokratik, ketika menyertai pertandingan tersebut. Keduanya adalah mendapat peluang keluar dari negara tersebut, membolehkan mereka untuk melarikan diri.

Walaupun semua atlet Korea Utara dikawal ketat ketika pertandingan antarabangsa, namun agak mudah untuk melarikan diri kerana tuan rumah bagi Sukan Olimpik biasanya adalah negara berdemokratik. Ia juga sama bagi pasukan bola sepak Korea Utara, yang kerap kali keluar negara untuk perlawanan antarabangsa.

Seperti yang kita tahu, China juga merupakan jiran kepada Korea Utara. Untuk menyeludup keluar melalui sempadan China, mereka perlu bekerjasama dengan orang China yang pakar mengenai jalan tersebut bagi mengelakkan mereka dikesan oleh peronda sempadan China.

Namun, menyeludup keluar ke China bukanlah tindakan yang bijak kerana China sangat bermusuhan dengan pendatan Korea Utara. Malah, China berkolaborasi dengan Korea Utara dalam isu ini, dan menghantar pulang mana-mana pendatang.


10 penakluk terhebat dalam sejarah ketamadunan (Bahagian 2)

Artikel ini merupakan sambungan daripada Bahagian 1. Anda boleh klik di sini sekiranya anda masih belum membaca artikel tersebut.

Sejarah dunia banyak terbentuk melalui peperangan dan melalui sejarah juga kita dapat mengenali tokoh perang yang masyhur sehingga ke zaman moden ini. Ini sebahagian di antara panglima perang yang terkenal sepanjang zaman:

Xiahou Dun memberikan sumpah setianya kepada Raja Cao Cao, seorang raja yang kejam namun bijak dalam pentadbirannya. Dengan kehebatan bertarung serta kesetiaannya, Xiahou Dun mendapat banyak pangkat di dalam kerajaan sehingga dinaikkan menjadi ketua tentera.

Dia pernah membunuh orang yang mencela gurunya ketika hanya berusia 13 tahun. Dalam salah satu peperangan yang dimenanginya, sebelah matanya telah terkena panahan musuh. Dia kemudian mencabut anak panah itu dengan tangannya kemudian memakan matanya yang cedera itu. Melihat keadaan mengerikan itu, musuh menjadi takut sehingga dia digelar “Pahlawan Mata Satu”. Banyak pertempuran dengan musuh dan pemberontak yang berjaya dimenangi di bawah pimpinannya.

Pyrrhus merupakan seorang panglima perang Yunani yang terkenal semasa zaman Hellenistic. Dia bukanlah seorang raja yang hebat, malah pernah digulingkan sebanyak dua kali. Namun, kehandalannya berperang menjadikannya seorang yang disegani. Tidak ada apa yang dapat menghalangnya dalam sebuah pertarungan. Walaupun anak sulungnya terkorban di dalam satu pertempuran, dia masih tetap meneruskan peperangan yang berikutnya selepas itu.

Pyrrhus merupakan ancaman yang terhebat kepada kerajaan awal Rom. Dipercayai sejarah tidak akan menjadi seperti sekarang jika Pyrrhus tidak dibunuh. Pernah memenangi banyak perperangan, dia menyahut panggilan Tara, sekutunya untuk berperang dengan Rom. Dia kemudian menghantar bantuan perang yang banyak dan menang dalam dua pertempuran dengan Rom. Namun begitu, ramai tentera mereka yang mati dan kehabisan bekalan. Sehingga hari ini istilah “Kemenangan Pyrrhus” digunakan bagi menunjukkan kemenangan yang merugikan.

Musashi Miyamoto merupakan seorang pelukis, penulis dan “Ronin” iaitu seorang pahlawan samurai yang tidak bertuan. Dilahirkan pada tahun 1584, dia dibesarkan oleh bapa saudaranya di sebuah kuil Buddha. Dia juga terkenal disebabkan strategi penampilannya berbaju buruk dan dikhabarkan dia pernah tidak mandi untuk tempoh yang lama kerana tidak mahu diserang musuh ketika sedang leka mandi.

Semasa Musashi berusia 13 tahun, dia menerima tawaran terbuka Arima Kihei untuk bertarung dan mengalahkan Kihei yang berketinggian 6 kaki itu. Pada usianya mencecah 16 tahun iaitu umur ideal bagi seorang pahlawan memulakan pertarungan pertama, dia telah meninggalkan kuil untuk memulakan misi menjadi pahlawan terhebat. Banyak pertarungan yang telah dimenangi dalam penjelajahannya.

Setahun kemudian, dia membantu puaknya berperang namun kalah dan Musashi dilaporkan berjaya melarikan diri dan menghilang seketika untuk berlatih agar lebih mahir lagi. Dia kemudian membuat kemunculan semula pada usia 21 tahun apabila mencabar sekolah Yoshioka untuk beradu kekuatan.

Ketua sekolah iaitu Yoshioka Seijuro menerima cabarannya. Musashi tiba lewat untuk pertarungan membuatkan Seijuro berang. Musashi menang dengan hanya satu serangan. Kemudian adik Seijuro, Yoshioka Denshinciro pula mencabar Musashi untuk membalas dendam. Musashi menerima cabaran namun sekali lagi tiba lewat dan berjaya mengalahkan Denshinciro.

Akhirnya tinggal pewaris termuda, Yoshioko Matashinciro berumur 12 tahun yang mencabarnya dan mengatur untuk menyerang hendap Musashi. Namun, kali ini Musashi mengubah caranya. Dia tiba lebih awal dan berjaya menyelinap masuk ketika musuh sedang bersiap lalu berjaya membunuh Matashinciro. Ketika cuba meloloskan diri dari sekolah itu, dia terpaksa menggunakan dua bilah pedang bagi melawan bilangan musuh yang ramai. Dari situlah Musashi mula memperkembangkan gaya pertarungan menggunakan dua bilah pedang yang telah dibukukan sehingga menjadi satu teknik yang masyhur.

Pengasas Empayar Mongol ini memang tidak asing lagi kerana kemasyhuran pemerintahan serta kekejamannya dalam berperang. Kaum Mongol mahir berburu dan antara penunggang kuda terbaik. Mereka dididik untuk melihat musuh sebagai binatang buruan mereka. Genghis Khan juga menggunakan tawanan sebagai perisai manusia dan pernah menyeksa mereka di hadapan kota musuh sebagai serangan psikologi.

Setiap kota musuh yang dijajah tidak akan dibiarkan sesiapapun hidup walaupun anjing atau kucing sekalipun. Mereka sentiasa akan datang kembali selepas beberapa hari untuk membunuh saki-baki penduduk yang terselamat. Seorang pengembara terkejut apabila menjumpai timbunan tulang dan tengkorak manusia setelah beberapa bulan Zhongdu (kini Beijing) diserang Genghis Khan.

Ketika menantu kesayangannya Toquchar mati, dia menuntut bela dengan membunuh seluruh kota musuh yang dianggarkan seramai 1.7 juta orang.

Pernah ketika dia menjajah Rusia, dikumpulkan kesemua panglima dan keluarga diraja yang tewas dan dipaksa berbaring. Kemudian dia meletakkan pintu kayu yang besar di atas mereka, meja dan kerusi di atasnya untuk mengadakan jamuan kemenangan. Mereka bergelak ketawa sementara mangsa di bawahnya mati dilenyek.

Bukan setakat di situ sahaja, dia pernah juga menawan kerajaan Khwarezma dan menyuruh tenteranya menggali dan mengalihkan sungai yang melalui kawasan kelahiran raja Khwarezma itu supaya lenyap dari peta dunia. Dia juga pernah hampir melenyapkan satu kaum sekutunya apabila enggan memberi bantuan kepadanya dalam satu peperangan.

Berjaya menaiki takhta kerajaan Mecedonia seawal usia 20 tahun yang diambil alih daripada bapanya Philip II, Alexander merupakan salah seorang anak murid Aristotle yang masyhur dan berjaya menguasai sebahagian kuasa besar dunia termasuk Parsi, India, Mesir dan lain-lain lagi.

Namanya tercatat sebagai raja dan penakluk Yunani purba yang terhebat di seluruh pelosok dunia kerana kekuasaannya meliputi hampir lebih separuh dari kawasan muka bumi. Alexander tidak pernah menyerah kalah dan dianggap komander perang terbaik sepanjang zaman. Dia berjaya memulakan sesuatu yang dianggap mustahil oleh raja dan pahlawan lain.

Ini dibuktikan apabila dia berjaya membawa bala tenteranya menjejakkan kaki buat pertama kali di India setelah menyeberang sebahagian besar lautan. Meskipun terkejut kerana pertama kali bertempur dengan tentera bergajah di dalam hutan yang sangat tebal, Alexander berjaya memenangi beberapa pertempuran darinya.

Taktik perangnya masih diajar di kebanyakan sekolah tentera sehingga ke hari ini. Maka, tidak hairanlah jika dia dianggap sebagai pemerintah yang paling berjaya sepanjang tamadun Yunani purba.


10 penakluk terhebat dalam sejarah ketamadunan (Bahagian 1)

Sejarah dunia banyak terbentuk melalui peperangan dan melalui sejarah juga kita dapat mengenali tokoh perang yang masyhur sehingga ke zaman moden ini. Ini sebahagian di antara panglima perang yang terkenal sepanjang zaman:

Shivaji Maharaj merupakan seorang raja dan pahlawan yang paling terkenal di India. Namanya diambil sempena nama dewi Shivaji. Walaupun tubuhnya tidak begitu ideal untuk menjadi seorang pahlawan, baginda adalah pakar taktikal terhebat pada zamannya.

Baginda pernah mengalahkan Afzal Khan, seorang panglima perang yang lebih berpengalaman dan lebih gagah dari segi fizikal dengan kepakaran taktikalnya. Dengan memakai perisai di dalam bajunya, Shivaji Maharaj berjaya membunuh Afzal dengan kuku harimau yang dipakai di jarinya.

Shivaji juga digelar “Bapa Angkatan Tentera Laut India” kerana berjaya membangunkan banyak kubu dan kapal perang sementara raja-raja lain sibuk dengan kemewahan. Baginda juga mendapat jolokan “Tikus Gunung” kerana kehebatan dalam serangan hendap terhadap musuh. Mempunyai minat terhadap struktur geografi, Shivaji banyak memenangi perang dengan menyerang hendap kubu persembunyian pihak musuh.

Namun, di sebalik kehebatannya dalam berperang, baginda adalah seorang raja yang adil dan terbuka. Sebahagian besar tenteranya beragama Islam walaupun baginda ialah penganut Hindu. Baginda juga menjadi inspirasi apabila memperjuangkan hak kaum wanita di India. Baginda akan menyeksa atau mengukum mati tenteranya sendiri yang didapati bersalah merogol atau mengasari mana-mana tahanan perang wanita.

Maka, tidak hairanlah mengapa baginda bukan sahaja digeruni malah dihormarti di India sebagai raja terhebat sepanjang zaman.

Anak perempuan kepada Kaidu ini merupakan anak saudara Kublai Khan yang terkenal. Semasa Khutulun berusia 20 tahun, bapanya Kaidu merupakan pemerintah yang paling berpengaruh di Timur Tengah. Membantu bapanya dalam memenangi banyak perang, Khutulun menjadi harapan Kaidu bagi mendapatkan pandangan mengenai perang dan politik walaupun mempunyai 14 orang anak lelaki yang lain.

Kehebatan Khutulun sebagai pahlawan juga pernah diceritakan oleh penjelajah yang terkenal iaitu Marco Polo di dalam buku catatannya. Khutulun diriwayatkan pernah memecahkan benteng pertahanan musuh dan menculik tawanan yang diinginkannya seperti seekor helang menyambar anak ayam. Kehebatan tentang penaklukan tentera berkudanya juga banyak diceritakan oleh negara-negara lain seperti Parsi, China, Rom dan lain-lain.

Khutulun juga berani menawarkan dirinya sebagai isteri kepada sesiapa yang berjaya mengalahkannya dalam gusti dengan taruhan beberapa ekor kuda sebagai hadiah jika mereka kalah. Dilaporkan beliau berjaya mengumpul hampir 10,000 ekor kuda hasil kemenangannya bergusti dalam mencari calon suami. Menurut riwayat Rashid ad-Din, Khutulun pernah jatuh cinta dengan Ghazan iaitu seorang pemerintah Mongol di Parsi.

Melankomas dilahirkan di Caria (kini Turki) dan merupakan pemenang Olimpik Greek purba yang ke-207 pada tahun 49 Masihi. Dia yang diceritakan tampan, gagah, berani dan mempunyai genetik atlet semula jadi itu memilih tinju sebagai sukannya.

Dia yang diberi jolokan peninju terhebat sepanjang zaman itu dilaporkan berlatih jauh lebih teruk berbanding atlet lain dan pernah melatih tangannya bertinju selama dua hari berturut-turut tanpa rehat.

Namun, perkara yang menjadikannya pahlawan yang terhebat adalah rekod kemenangannya. Dia tidak pernah kalah walaupun sekali, tidak pernah memukul pihak lawannya dan tidak pernah sekalipun dipukul. Dia boleh bertahan sepanjang hari tanpa disentuh atau memukul lawannya. Teknik dan rekodnya membuatkan dia dihormati dan dikagumi. Malangnya, Melakonmas mati ketika usianya masih muda.

Seorang pahlawan gladiator Rom purba ini diberi jolokan “Flamma atau The Flame” kerana kehebatannya. Walaupun mati ketika berusia 30 tahun, dia telah menyertai perlawanan di Colosseum sebanyak 34 kali di mana dia menang sebanyak 21 kali, seri 9 kali dan kalah 4 kali. Itu sebenarnya satu pencapaian yang mengagumkan.

Sementara ramai gladiator lain bertarung nyawa untuk kebebasan mereka, The Flame telah dianugerahkan kebebasan oleh pemerintah Rom kerana kagum dengan kehebatannya namun ditolak kerana ingin mengabdikan hidupnya sebagai gladiator. Bukan sekali, bahkan empat kali tawaran kebebasan itu ditolak oleh The Flame.

Populariti Flamma naik mendadak dan pada penghujung kerjayanya sebagai gladiator, wajahnya telah diukir pada duit syiling yang digunakan kerajaan Rom pada masa itu. Dia yang berasal dari Syria akhirnya telah disemadikan di Sicily, Itali.

Dilahirkan pada tahun 1431 semasa pemerintahan kerajaan Wallachia, Transylvania (kini Romania), Vlad III juga lebih dikenali sebagai Vlad the Impaler, Vlad Dracula dan Raja Kegelapan. “Dracula” pada asalnya bermaksud “Anak Naga” tetapi apabila diubah ke dalam bahasa Romania moden, ia membawa maksud “Syaitan”.

Semasa pemerintahan Vlad Dracula, dia banyak memenangi peperangan dan yang paling terkenal ialah kemenangannya ke atas empayar Uthmaniyah. Pope Pius II juga turut kagum melihat kehandalan berlawannya.

Namun, lagenda yang membuatkan ramai musuh gerun dengannya ialah kerana kekejamannya yang gemar menyula para tawanan atau musuh yang dikalahkan sebelum tubuh mereka dipacakkan di atas tanah di hadapan kubunya. Mangsa biasanya dibiarkan hidup beberapa hari dalam kesakitan setelah disula. Pernah diceritakan pada suatu ketika, terdapat ribuan tawanan yang disulanya semata-mata ingin menakutkan pihak lawan. Jika Vlad Dracula mendapati ada anggota tenteranya menutup hidung akibat bau busuk mayat, mereka juga akan turut disula.

Kisah kekejamannya tersebar ke banyak jajahan lain. Dia mempunyai pelbagai cara untuk menyebarkan rasa takut itu. Dia dilaporkan pernah memotong hidung dan alat sulit tawanan seramai hampir 10,000 orang semasa pemerintahannya. Pernah sekali, gundiknya menipu bahawa dia mengandungkan anak Vlad. Apabila mengetahui perkara sebenarnya, Vlad Dracul membunuh dan menyiat kulit wanita itu.

Teruskan membaca di sini untuk bahagian kedua artikel ini yang menyenaraikan lima lagi pahlawan terhandal dalam sejarah.


Senarai Terbaru Antarabangsa (QS) 2018 Buktikan UiTM Di Antara Universiti Terbaik Dunia

Universiti Teknologi Mara (UiTM) bukan sahaja antara universiti terbaik negara, malah juga di Asia. Dan kini, ia telah berada di kedudukan bersama-sama institusi-institusi elit dunia.

Senarai QS World University Rankings 2018 edisi ke-8 yang dikeluarkan oleh penganalisa pengajian tinggi global QS Quacquarelli Symonds yang dikeluarkan semalam melihatkan 12 daripada subjek UiTM tersenarai di antara universiti terbaik.

Selain daripada pencapaian yang membanggakan ini, UiTM juga mencatatkan peningkatan dalam 4 subjek iaitu :

Kesemua subjek yang disenaraikan berdasarkan prestasi dalam 4 aspek iaitu reputasi akademik rakan sebaya, reputasi siswazah oleh majikan, jumlah artikel Scopus yang diindekskan dalam tempoh 5 tahun dan juga indeks-H (yang juga diambil dari Scopus), jelas Naib Canselor UiTM, Prof Emeritus Datuk Dr Hassan Said.

Indeks-H adalah ukurun produktiviti cendekiawan dan impak rujukan dalam bidang masing-masing.

Tambahnya lagi, UiTM menunjukkan peningkatan dengan jumlah skor 326 yang majoritinya disumbangkan oleh reputasi siswazah mengikut majikan dan juga Indeks-H dari Scopus.


Khaled al-Asaad: ahli arkeologi yang menggadaikan nyawa untuk menjaga ketamadunan

Satu siri baru dokumentari yang ditayangkan BBC, "Civilisations" telah mengajukan satu soalan yang mungkin begitu mudah untuk dijawab bagi orang kebanyakan seperti kita. Berapa tinggikah nilai sebuah peradaban kuno sehingga kita sanggup mati untuk menjaga seni khazanah itu?

Mungkin anda akan menjawab "tidak sanggup mati walau berapapun nilainya." Namun, bagi seorang ahli arkeologi, mempertahankan khazanah negara adalah perkara yang melibatkan hidup dan matinya.

Khaled al-Asaad dilahirkan dan meninggal dunia di Palmyra, sebuah tapak warisan dunia Unesco yang diangkat sebaris dengan Pompeii kerana keindahan dan kepentingannya kepada dunia. Selama separuh abad, Khaled merupakan penjaga kota purba itu yang paling berdedikasi sehingga kepalanya dipancung oleh kumpulan militan IS pada tahun 2015.

Selepas kematiannya, beberapa imej telah ditularkan menunjukkan sekujur tubuh yang telah dipotong-potong dan tergantung di sebuah lampu isyarat sekitar bandar Tadmore. Dikhabarkan mayat tersebut adalah Khaled, namun rakan sekerjanya, Maamoun Abdulkarim menyangkal dakwaan itu kerana dilaporkan mayat Khaled ditemui terikat di salah satu tiang purba di runtuhan Palmyra.

Bagi seorang lelaki yang mengabdikan hidup untuk merekodkan masa lampau, sebahagian kisah hidup Khaled sendiri adalah samar-samar dan tidak dapat dipastikan dengan tepat. Usia tatkala kematiannya dilaporkan berbeza-beza antara 81, 82 dan 83 tahun. Beliau dilahirkan pada awal 1930-an dan mendapat pendidikan di sebuah sekolah berasrama di Damsyik. Kemudian, beliau melanjutkan pelajaran dalam bidang sejarah di universiti di sana sambil mempelajari bahasa kuno Aramia. Kefasihannya dalam bahasa tersebut merupakan satu pencapaian yang sangat jarang berlaku kerana hanya ada beberapa orang sahaja sarjana dari Syria yang berjaya menguasai bahasa itu.

Khaled kembali ke Palmyra pada tahun 1963 dan menghabiskan 40 tahun berikutnya bertugas sebagai pengarah muzium. Walaupun pada tahun 2003 beliau telah meletakkan jawatan, beliau masih kekal sebagai seorang pakar dan penasihat di situ.

Kecintaan Khaled terhadap kota lama itu saling berjalin dengan cintanya terhadap keluarga sehingga Palmyra menjadi sebuah perniagaan keluarga. Anak perempuannya, Zenobia yang dinamakan sempena nama ratu Palmyra pada abad ketiga, merupakan ketua koleksi muzium. Manakala menantu lelakinya, Khalil, menjadi kurator di situ. Selepas peletakan jawatannya pada 2003, salah seorang anak lelakinya iaitu Walid telah mengambil alih tempat Khaled dan seorang lagi anaknya, Mohammed telah membantu menyelamatkan lebih daripada 400 artifak dari genggaman IS.

Semasa Perang Saudara di Syria meletus pada tahun 2013, Khaled enggan meninggalkan bandar itu walaupun IS telah mengebom muka bangunan Temple of Bel yang merupakan salah satu peninggalan berharga Palmyra. Menurut Mohammed, ayahnya sangat menyayangi Palmyra. Beliau tidak mahu melarikan diri kerana beliau percaya yang ia harus dilindungi daripada sebarang bahaya.

Seorang ahli sejarah, Dan Snow, menyatakan yang Khaled telah mengorbankan diri untuk kepentingan kita semua. Khaled tahu bahawa kota purba yang hancur itu dapat membantu menyembuhkan sebuah negara yang sedang tenat. Jalan-jalan bertiang itu pula suatu hari nanti boleh membawa pelancong masuk untuk menjana ekonomi negara. Walau bagaimanapun, kewujudan Palmyra merupakan simbol kebebasan beragama yang sangat dibenci IS.

Semasa zaman kemuncak Palmyra sebagai salah satu wilayah kekuasaan perdagangan pada abad kedua, ia merupakan wadah tumpuan kebudayaan seperti Venice pada zaman Renaissance. Pada tahun 129 Masihi, Palmyra telah dikunjungi oleh maharaja Rom iaitu Hadrian yang telah memberikannya status istimewa sebagai bandar raya bebas.

Seorang lagi sejarawan dari Perancis, Paul Veyne, yang menulis buku "Palmyra: an Irreplaceable Treasure" yang didedikasikan kepada Khaled menjelaskan Palmyra merupakan pusat perdagangan penting terutama sekali bagi barangan seperti rempah ratus, gading gajah dan mutiara. Ia adalah sebuah kota metropolis di mana segala-galanya boleh didagangkan menggunakan sistem barter. Menurut Veyne, ketika itu, satu pertiga kilo sutera Cina adalah bersamaan 6,000 potongan rambut.

Pada bulan Mei 2015, pengganas IS telah menguasai Palmyra dan merosakkan mercu tandanya yang paling terkenal iaitu Gerbang Monumental Septimius Severus iaitu arca maharaja berkulit hitam pertama di Rom. Keadaan bertambah buruk apabila pada musim panas tahun yang sama, kumpulan pengganas itu telah menculik Khaled dan mengurungnya sebagai tahanan selama lebih dari sebulan.

Pada awal Ogos, keluarganya diberikan harapan apabila diberitahu yang pihak IS akan membebaskan Khaled. Namun, kebebasan yang dijanjikan tidak pernah muncul tiba kerana beberapa hari selepas dihubungi, kepala Khaled telahpun dipenggal. Menurut Mohammed, ada khabar angin mengatakan yang mereka membunuhnya kerana beliau tahu segala rahsia serta selok-belok Palmyra dan enggan memberitahu lokasi rahsia 'khazanah emas', namun berita itu adalah palsu. Khaled dibunuh kerana tidak mahu menyebelahi IS atau bersumpah setia kepada mereka.

Terdapat banyak laporan berita mengatakan pengganas IS menggeledah kawasan itu mencari harta karun yang disembunyikan. Ini disebabkan ada beberapa penemuan berharga telah berjaya dilakukan di bawah seliaan Khaled misalnya penemuan 700 keping syiling perak antik pada tahun 2001. Namun demikian, sekeping nota yang kemudian dijumpai pada mayat Khaled menyokong kenyataan Mohammed bahawa Khaled telah dibunuh atas sebab ideologi.

Mereka telah membunuh seorang lelaki hebat yang komited mempertahankan ketamadunan bangsanya. Namun, menurut Maamoun Abdulkarim, legasi Khaled akan diteruskan. Berpandukan dokumen dan rekod yang telah disusun sepanjang hayat Khaled, Maamoun berharap agar suatu hari nanti mereka boleh membina semula kota Palmyra yang telah dimusnahkan.

Pakar seni kini sedang menggunakan segala kertas kajian dan rekod dari Palmyra untuk membina semula secara digital segala artifak yang hilang atau rosak menggunakan teknologi percetakan 3D. Dengan model komputer, replika bersaiz sebenar Gerbang Monumental telah berjaya dibina menggunakan batuan marmar Mesir dan dibawa untuk satu pameran sesi jelajah ke seluruh dunia termasuklah di Dubai dan London sebelum berakhir di Syria.

Pembinaan gerbang itu sudah semestinya menimbulkan pelbagai kontroversi. Semasa upacara rasmi membuka tirai arca itu di New York pada tahun 2016, banyak pihak menyatakan ia adalah satu bentuk "penjajahan digital".

Namun, ramai yang tidak sedar bahawa kerja pemulihan secara digital ini boleh menjadi simbol kekuatan solidariti antarabangsa. Artifak yang telah musnah teruk itu diselamatkan di Palmyra, dipulihkan di Itali, dibawa mengelilingi dunia dan akhirnya dikembalikan ke Syria pada tahun lalu.

Itulah antara tanda penghormatan yang diberikan kepada Khaled al-Asaad, dengan membina semula apa yang telah dimusnahkan IS.


Inilah 8 contoh CEO berhati mulia yang sanggup berkorban untuk kakitangan mereka

Kata orang, buat baik akan dibalas baik. Zaman sekarang ini agak susah untuk berjumpa dengan majikan yang benar-benar mengambil berat tentang kakitangan. Kebanyakannya hanya lebih mementingkan keuntungan syarikat dan menjaga poket masing-masing.

Ada majikan yang berpura-pura baik di depan orang semata-mata hanya mahu namanya disanjung. Malah, ada yang lebih teruk, mereka memilih untuk menjadi bos yang digeruni dan dibenci oleh para pekerja. Hasilnya, kakitangan seringkali berasa tertekan dengan suasana persekitaran pejabat sehingga terpaksa berhenti kerja.

Namun, bagi 8 Ketua Pegawai Eksekutif contoh ini, mereka sanggup berkorban untuk para pekerja yang telah banyak meluangkan masa dan tenaga untuk syarikat. Kami kongsikan 8 perkara yang mereka buat sehingga telah berjaya mengubah nasib dan kehidupan kakitangan di syarikat masing-masing:

Selama hampir 15 tahun sejak 2003, Ray Olson sentiasa membuat upacara memperingati anaknya, Raymond Olson, yang meninggal dunia dalam satu kemalangan disebabkan pemandu mabuk. Timbul satu masalah apabila tapak peringatan itu terletak di atas tanah milik Chevron yang perlu dinaik taraf.

Nasib menyebelahi Olson apabila pegawai eksekutif Chevron, Joe Lorenz, bergabung tenaga dengan Presiden Majlis Kejiranan California, Cesar Zepeda, untuk membina tapak peringatan yang kekal di sebuah taman berhampiran, lengkap dengan kerusi tempat duduk dan plak yang mempunyai gambar anak Olson.

Olson amat berterima kasih kepada mereka kerana berhati mulia, sekali gus membuktikan yang dunia ini masih mempunyai ramai orang baik.

Pengalaman pertama Ingar Skaug sebagai seorang Ketua Pegawai Eksekutif mungkin bukan seperti orang lain. Beberapa bulan sebelum memulakan hari pertamanya di pejabat baru, satu tragedi telah menimpa Wilh. Wilhelmsen, sebuah syarikat perkapalan antarabangsa di Scandinavia apabila pesawat yang membawa dua pasukan pengurusannya terhempas dan membunuh kesemua 50 penumpang.

Skaug mencari jalan terbaik agar syarikat dan perniagaan dapat diteruskan namun khuatir beliau akan menyinggung perasaan mana-mana pekerja lain yang sedang bersedih dan berkabung. Oleh itu, Skaug tidak banyak bercakap sebaliknya banyak meluangkan masa mendengar masalah dan berasa empati dengan pekerja yang kesedihan.

Setahun kemudian, syarikat itu kembali berada pada landasan menuju kejayaan dan berkembang maju.

Siapa kata wang ringgit tidak boleh membeli kegembiraan? Pada tahun 2015, Dan Price, Ketua Pegawai Eksekutif Gravity Payments iaitu sebuah firma memproses kad kredit telah memotong gaji jutaan dolarnya menjadi $70,000. Penurunan sebanyak 90% itu digunakan untuk menaikkan gaji pekerja sehingga menjadi sama seperti gajinya.

Apabila Price membuat pengumuman itu, para pekerja berasa amat teruja dan seolah-olah tidak percaya dengan tindakan pemimpin syarikat itu. Menurut Price, beliau membuat keputusan itu setelah membaca satu kajian yang menyatakan kebahagiaan peribadi akan bertambah baik sehinggalah gaji seseorang mencecah $70,000. Selepas itu, kegembiraan tidak akan meningkat lagi.

Seorang usahawan Swiss, Christian Mischler, memberi sepenuh kepercayaan kepada lebih 100 pekerjanya untuk bekerja pada bila-bila masa dan di mana saja mereka suka. Inc.com pernah melaporkan yang kakitangan HotelQuickly, iaitu sebuah aplikasi menempah hotel, boleh bekerja dari ceruk dunia mana sekalipun DAN mereka juga boleh memilih masa mula dan tamat waktu bekerja. Selain itu, mereka dibenarkan memilih tempoh dan bilangan hari bekerja.

Menurut Mischler, pendekatan ini akan membuatkan para pekerja lebih produktif dan ia juga menawarkan keseimbangan budaya kerja yang lebih sihat. Apa yang penting, kerja mesti disiapkan dan memenuhi sasaran syarikat.

Ketua Pegawai Eksekutif sebuah syarikat pembekal perkhidmatan makluat, NIC Inc., membina kepercayaan di kalangan pekerjanya dengan melawat cawangan NIC di seluruh negara dengan menaiki motosikal. Harry Herington mengadakan sesi "Tanya CEO" dengan mengadakan jamuan makan malam bersama kakitangan sambil berbual dan berbincang tentang apa sahaja perkara sama ada berkaitan perniagaan atau tidak.

Para pekerja berasa lebih dekat dengan beliau dan melihatnya dari perspektif yang lain. Dengan cara ini, beliau boleh meningkatkan kepercayaan di kalangan pekerja dengan lebih mudah.

Apabila nyawa seorang kakitangan firma yang telah lama bekerja perlu diselamatkan melalui pembedahan pemindahan buah pinggang, Matthew Deffebach yang merupakan rakan kongsi firma buruh dan pekerjaan telah menawarkan diri untuk mendermakan buah pinggangnya.

Menurut Business Insider, beliau tidak mengendahkan jawatannya sebagai seorang majikan dan hanya ingin menyelamatkan pekerjanya yang merupakan seorang bapa kepada anak kecil berusia 6 tahun. Beliau tidak boleh bayangkan anak kecil itu membesar tanpa kasih sayang seorang bapa.

Pada tahun 2015, pengasas syarikat pesanan makanan dalam talian, Yemeksepeti, telah memberikan satu kejutan kepada para pekerjanya yang akan diingati seumur hidup.

Sebagai membalas jasa dan memberikan ganjaran atas usaha keras mereka, Nevzat Aydin membahagikan hasil keuntungan syarikat pada tahun itu iaitu sebanyak $27 juta sama rata kepada 114 orang kakitangannya. Setelah mendapat khabar baik itu, ada antara pekerjanya yang menangis kegembiraan.

Aydin percaya semangat kerja berpasukan di syarikat itu yang membuatkan mereka mengaut keuntungan besar dan kejayaan itu harus dikongsi bersama kerana ia lebih menyeronokkan.

Apabila Indra Nooyi menjadi Ketua Pegawai Eksekutif PepsiCo pada tahun 2006, beliau tidak menyangka yang kenaikan pangkatnya itu telah membuatkan ibu bapanya di India berasa amat bangga. Beliau juga tidak menyangka yang ia juga mencerminkan betapa hebatnya kemahiran keibubapaan mereka dalam membesarkan Nooyi.

Beliau juga menyedari bahawa dia tidak pernah berterima kasih kepada ibu bapa pekerjanya kerana membesarkan anak dengan baik sehingga menjadi seorang pekerja yang bertanggungjawab. Kemudian, beliau mula menulis berpucuk-pucuk surat ditujukan kepada ibu bapa kakitangan untuk memberitahu bahawa anak mereka sedang melakukan kerja dengan sangat baik. Ada sebilangan ibu bapa yang berasa sangat tersentuh hingga membalas surat Nooyi.

Jika anda merupakan seorang bos atau majikan, cubalah sekali-sekala ambil hati pekerja seperti insan-insan di atas ini. Jika anda jaga kakitangan dengan baik, nescaya mereka juga akan menjaga syarikat anda dengan baik.


9 Sebab Mengapa Rakyat Jepun Sangat Disiplin Dan Teratur

Jepun boleh dikatakan antara negara yang paling teratur dan berdisiplin di atas muka bumi ini. Jika dilihatkan kepada budaya dan gaya hidup mereka, amat sukar untuk kita ikuti.

Sikap dan adat rakyat Jepun inilah yang membentuk negara mereka yang berdisiplin seperti sekarang ini.

iluminasi.com kongsikan 9 sebab mengapa kehidupan di Jepun amat berdisiplin dan teratur.

Untuk memulakan atau merubah sesuatu budaya mungkin memerlukan berpuluh atau beratus tahun. Bagi orang Jepun, disiplin merupakan sebahagian daripada budaya mereka. Ia diajarkan kepada kanak-kanak sejak kecil.

Ia hanya ada dalam darah orang Jepun, kerana orang asing yang lahir dan dibesarkan di Jepun sendiri mengakui susah untuk mengikut peraturan yang dipatuhi oleh orang Jepun.

Walaupun Jepun satu ketika dahulu telah hancur berdebu disebabkan serangan Amerika Syarikat pada Perang Dunia Kedua, namun ia kembali bangkit menjadi antara negara termaju di dunia.

Selepas ranap, rakyat Jepun sedar yang mereka harus bangkit demi negara, membuatkan mereka peka dan lebih menghargai waktu senang.

Bukan itu sahaja, Jepun sangat kerap ditimpa gempa bumi dan tsunami. Jika tidak mengalami musibah ini, mungkin mereka tidak akan menghargai apa yang dinikmati sekarang.

Rakyat Jepun mempunyai rasa tanggungjawab bersama yang tersangat kuat. Dengan pemikiran inilah membuatkan mereka lebih bertanggungjawab terhadap persekitaran.

Sebagai contoh, mereka tidak membuang sampah merata-rata kerana rasa tanggungjawab terhadap komuniti. Sebaliknya, mereka membawa pulang sampah ke rumah.

Ini merupakan sesuatu yang penting untuk membentuk masyarakat yang baik dan sihat. Di Jepun, budaya mereka adalah memihak kepada komuniti lebih daripada memihak kepada individu.

Secara tak langsung, ia membuatkan rakyat Jepun lebih cenderung menghargai sikap disiplin, harmoni dan segala perkara yang dapat membantu masyarakat untuk hidup dengan lebih baik.

Di Jepun, mereka yang menjumpai sesuatu yang bukan kepunyaan mereka dan memberikan kepada pihak polis akan menerima "hadiah". Hadiah tersebut adalah 5 hingga 20% daripada nilai barangan tersebut.

Ini secara tak langsung memupuk rasa jujur dan amanah dalam diri mereka.

Di Jepun, sejak dari kecil mereka diajar dan dibesarkan untuk mengambil berat mengenai orang lain. Mengambil berat tentang orang lain bukan sahaja dengan membantu sahaja, tetapi dengan tidak menyusahkan atau mengganggu orang lain.

Sebagai contoh, amatlah tidak disukai jika anda makan atau membuat bising di dalam kereta api di Jepun. Ini menunjukkan rasa ambil berat terhadap orang lain yang tinggi.

Nilai ini diterapkan dalam minda orang dewasa dan dilaksanakan yang mana menjadi ikutan golongan remaja dan kanak-kanak.

Terdapat teori yang mengatakan situasi rakyat Jepun yang hidup dalam persekitaran yang sukar dimana kawasan yang terhad dan padat membuatkan mereka terpaksa berdisiplin.

Sebagai contoh, jumlah pengguna kenderaan awam seperti kereta api bawah tanah tersangat ramai sehinggakan pegawai tersebut terpaksa menolak masuk penumpang yang berhimpit.

Perkara seperti ini menjadi motivasi kepada mereka untuk menjadi lebih bersatu, teratur dan berdisiplin jika mahu hidup berjalan dengan lancar.

Shinto merupakan agama tradisional di Jepun yang agak popular. Ia dikatakan wujud pada abad ke-8 lagi.

Antara salah satu prinsip Shinto yang digunapakai oleh mereka adalah melakukan yang terbaik untuk apa sahaja tugasan yang diberikan.

Antara salah satu budaya Jepun yang sangat dikagumi adalah rasa percaya yang tinggi dan rasa hormat kepada pihak berkuasa.

Sikap ini membuatkan mereka teratur kerana mereka mempercayai sepenuhnya undang-undang dan peraturan yang ditetapkan oleh kerajaan.

Sesuatu negara akan menjadi kucar-kacir jika rakyatnya sendiri tidak mempercayai kerajaan serta undang-undang yang dilaksanakan.


Ini Keadaan Kehidupan Seharian Kita Jika Bumi Benar-Benar Berbentuk Rata

Walaupun tak masuk akal, namun ada golongan yang mempercayai bahawa bentuk bumi bukanlah sfera tetapi rata. Rata bagaimana? Bayangkan sekeping roti canai, begitulah yang dipercayai mereka.

Namun, demi untuk berhujah, katakanlah bumi ini benar-benar rata. Apa yang akan berlaku? Adakah kehidupan kita masih akan sama? Iluminasi.com kongsikan keadaan bumi jika ia adalah rata.

Tak usah fikir untuk berjalan hingga ke hujung dunia, kerana graviti tak akan benarkan anda berbuat demikian. Namun persoalannya, masih wujudkah graviti jika bumi berbentuk rata?

Jawapannya, ya. Daya graviti adalah daya yang mengekalkan segala planet-planet seperti sedia ada. Malah, ia yang membentuk planet-planet. Dan jika bumi ini rata, daya graviti akan menarik kita ke pusat bumi, iaitu di tengah-tengah titik bumi.

Dengan ini, semakin jauh anda bergerak dari titik tengah bumi, semakin kuat daya graviti yang menarik anda membuatkan anda rasa nak terjatuh ke belakang. Anda akan berasakan seperti anda sedang mendaki bukit yang semakin curam.

Dan apabila anda berjaya sampai ke "penghujung dunia", bahagian bawah dan belakang anda menjadi bahagian yang sama. Bunyi macam pelik kan?

Bagaimana pula dengan air laut? Adakah ia akan terkumpul di bahagian tengah bumi? Dan pokok-pokok akan tumbuh menghala ke pusat bumi.

Menurut teori golongan ini, matahari yang sebenarnya mengelilingi bumi, bukan sebaliknya. Bagaimana pula jika matahari mengorbit bumi, seperti mana bulan? Jika perkara ini berlaku, anda tak akan mengalami jet lag (letih disebabkan perjalanan jauh merentasi zon masa yang berbeza) lagi.

Mengapa? Kerana tiada zon masa yang wujud di bumi ini. Matahari akan menjalankan tugasnya iaitu menyinari kedua-dua bahagian bawah dan atas bumi. Ini bermakna bumi akan sentiasa cerah, tiada kitaran siang dan malam.

Lebih pelik lagi, tak wujudnya musim-musim dan juga gerhana matahari. Dan matahari pula perlu bersaiz lebih kecil, jika tidak ia akan membakar bumi hingga hangus.

Walaupun jika matahari bersaiz lebih kecil sekalipun, bumi masih akan terbakar. Ini disebabkan ketiadaan medan geomagnetik untuk melindungi radiasi cahaya matahari.

Jika bumi rata, maka teras bumi tak akan wujud. Bagi yang tak tahu, medan geomagnetik dijana dari teras bumi dan mengekalkan lapisan atmosfera.

Tanpa teras bumi, maka tiada medan geomagnetik mengekalkan lapisan atmosfera. Jadi, sinar kosmik akan mengenai badan kita yang akan menyebabkan masalah kesihatan yang serius, daripada barah hinggalah kerosakan DNA.

Tapi katakanlah bumi mempunyai alternatif kepada medan geomagnetik. Dengan ini, kita masih mampu hidup untuk menyaksikan kesan-kesan yang pelik daripada bumi yang berbentuk rata.

Sebagai contoh, bayang-bayang. Katakan anda mempunyai rakan yang mempunyai ketinggian sama dengan anda, dan tinggal beribu kilometer dari anda. Pada hari yang panas, bayang-bayang anda akan mempunyai panjang yang sama.

Ini kerana cahaya matahari akan mengenai anda dan rakan anda daripada sudut yang sama, menghasilkan bayang-bayang berketinggian sama walaupun tinggal di tempat berlainan.

Dan jika anda dan rakan ingin melalui perjalanan yang jauh, ia sangat berbeza dengan apa yang kita lalui sekarang. Jom kita lihat bagaimana pula jika anda ingin ke negara yang terletak jauh dari negara anda. Peta yang dipaparkan adalah peta yang diperkenalkan oleh Flat Earth Society.

Menurut peta ini, Artik berada di tengah-tengah dan Antartika pula berada di sekeliling bucu bumi seperti sebuah benteng ais.

Mengikut kepada peta ini, penerbangan dari Australia ke Argentina memakan masa 32 jam tanpa henti, berbanding 16 jam sahaja yang mana kita alami sekarang.

GPS (Global Positioning System) atau Sistem Kedudukan Global juga tak akan wujud. Ia disebabkan oleh satelit tak dapat mengorbit bumi jika ia berbentuk rata. Dengan ini, kita tak mempunyai sistem navigasi dan sistem waktu seperti sekarang.

Perkara ini juga menyebabkan kemungkinan tiada kewujudan ATM, kad kredit dan tiada transaksi pasaran berkelajuan tinggi.

Namun, mungkin ada juga kebaikannya. Anda tak perlu lagi untuk susah-susah untuk melancong ke Dubai atau Paris untuk melihat Menara Eiffel atau Burj Al-Khalifa. Dengan berbekalkan binokular yang hebat, anda dapat melihat kedua-duanya dari jarak jauh. Terima kasih kepada bumi yang berbentuk rata.

Kesimpulannya, anda tak perlu pun untuk terbang ke angkasa untuk melihat sendiri bahawa bumi tidak berbentuk rata. Segala bukti-buktinya sudah berada di sekeliling kita. Hanya memerlukan akal untuk berfikir.


Nissan hasilkan selipar Jepun yang pandai "parking"

Siapa menyangka kini sepasang selipar boleh "menyusun" diri sendiri secara automatik di hadapan pintu masuk hotel sebelum digunakan tetamu.

Dalam satu kolaborasi bersama Nissan, sebuah hotel di Jepun menawarkan selipar "susun sendiri" yang beroperasi dengan hanya menekan satu butang. Selipar yang disediakan di ProPilot Park Ryokan Inn itu menggunakan teknologi ProPilot Park oleh Nissan yang dipasangkan dua roda kecil, satu motor dan juga sensor.

Teknologi yang digunakan untuk selipar tersebut adalah yang sama digunakan dengan versi terkini kenderaan Leaf keluaran jenama kereta Jepun terkenal itu. Kereta elektrik Leaf itu menggunakan sensor berteknologi tinggi dan kamera untuk membolehkan kenderaan mengesan tempat letak kereta dan meletak sendiri kereta walaupun tanpa kehadiran pemandu.

Jadi, bagaimana teknologi ProPilot ini berfungsi? Menurut Daily Mail, ia menggunakan empat kamera dengan resolusi tinggi yang boleh memproses imej secara masa nyata dan juga sebanyak 12 sensor sonar diletakkan di sekeliling kenderaan untuk menilai keadaan persekitaran.

Para pemandu akan mengaktifkan teknologi dengan menekan satu butang yang mesti ditekan sepanjang masa, tidak seperti Tesla Model S yang bebas tangan. Jika pemandu melepaskan jari dari butang tersebut, kenderaan akan berhenti serta-merta. Sekiranya perlu, pemandu juga boleh menekan brek. Namun, ProPilot Park mengendalikan input pemecut, brek serta kawalan stereng apabila sedang meletakkan kenderaan.

Selipar yang boleh menyusun diri sendiri itu pula direka untuk mengurangkan beban kerja kakitangan hotel di samping mempromosikan kenderaan pandu sendiri.

Ia dijangka boleh mula digunakan oleh tetamu hotel terpilih bermula bulan Mac ini.

Selain selipar, teknologi itu digabungkan juga bersama meja rendah tradisional Jepun dan juga kusyen lantai supaya barang-barang ini boleh bergerak sendiri ke tempat asal.

Hotel ProPilot Park Ryokan Inn terletak lebih kurang 76 km barat daya dari Tokyo dan mempunyai pemandangan Gunung Fuji yang sangat indah.

Menurut jurucakap Nissan, Nick Maxfield, selipar yang boleh menyusun diri sendiri itu dibuat untuk meningkatkan kesedaran tentang teknologi pemanduan automatik dan potensi aplikasi pandu sendirinya. Pada tahun 2016, pihak Nissan sebelum ini telah menghasilkan kerusi pejabat pandu sendiri. Kini, mereka merancang untuk mengeluarkan kereta pandu sendiri sebelum 2020.

Tonton video menarik ini untuk menyaksikan teknologi selipar "berhantu" yang boleh bergerak sendiri: